text:
Friday, April 6, 2012
स्त्री-बेटी
“बाबूक संगे खाएब”।-बुचिया बाजलि ।
“हे आब तूँ छोट नै छेँ, एम्हर बैस”। माए कहलन्हि ।
फेर भाए सभ खेनाइ खेलक आ आब बुचिया आ बुचिया माएक बेर आएल ।
तरकारी सठि जेकाँ गेल रहए, दूध तँ बाबू आ भाएकेँ मात्र भेटलैक ।
माए बुचियाकेँ सठल जेकाँ तरकारी लोहियामे सँ छोलनीसँ जेना –तेना निकालि कए देलन्हि आ अपने भात आ नून –तेल लए बैसलीह। दूधक बर्तनसँ दाढ़ी खखोड़ि कए बादमे बुचिया खेलक।
- ई खिस्सा सुनबैत मनोहर बजलाह जे हमरा सभ आब ई कऽ सकैत छी की ?
पहिने खेनाइ-पिनाइसँ लऽ कऽ पढ़नाइ-लिखनाइ धरि बेटीक संग अन्याय होइत रहए। अपाला-गार्गी-मैत्रेयीक समय तँ आब जा कऽ फेरसँ आएल अछि ।
Posted by Unknown at 10:08 AM
Labels: गजेन्द्र ठाकुर
Subscribe to: Post Comments (Atom)


c: text/html

text:
पटना : कोरोना मामलाक सुनवाई क दौरान राज्य सरकार दिस स देल गेल हलफनामा मे हाईकोर्ट कए कहल गेल अछि जे संक्रमण क तेसर लहर स निपटबा लेल ऑक्सीजन क उत्पादन आ आपूर्ति मे बिहार आत्मनिर्भर राज्य बिन रहल अछि. स्वास्थ्य विभाग क अपर मुख्य सचिव प्रत्यय अमृत हलफनामा पर कोर्ट कए एहि संबंध मे जानकारी देलथि अछि.
कोर्ट कए इ सेहो कहल गेल अछि जे राज्य क 15 जिला मे 20 आरटीपीसीआर लैब काज क रहल अछि. 20 आओर जिला मे लैब स्थापित भ्ज्ञ रहल अछि. ओहि मे 10 जून अंत तक और बाकी अगस्त तक चालू भ जायत. बाकी बचल तीन जिल मे मोबाइल लैब क जरिए आरटीपीसीआर जांच क व्यवस्था होएत. कोर्ट कए कहल गेल जे मार्च में 1305479, अप्रैल में 2767844 आ मई में 3489367 कोविड जांच भेल.
10 चिकित्सा संस्थान मे स्थापित भ रहल अछि ऑक्सीजन प्लांट
कोर्ट कए कहल गेल जे राज्य क नौ सरकारी मेडिकल कॉलेज अस्पताल सहित आईजीआईएमएस मे औसतन ढाई स तीन हजार लीटर प्रति मिनट ऑक्सीजन उत्पादन करबा योग्य प्लांट स्थापित भ रहल अछि. वर्तमान मे उक्त सबटा 10 चिकित्सा संस्थान मे 280 स 300 लीटर प्रति मिनट ऑक्सीजन उत्पादन शुरू भ चुकल अछि. एहि सबटा अस्पताल मे प्लांट क संग ऑक्सीजन टैंक सेहो स्थापित भ रहल अछि.
इ प्लांट सितंबर अंत तक पूरा क्षमता (ढाई स तीन हजार लीटर प्रति मिनट) क अनुसार शुरू भ जायत. ओतहि राज्य सरकार 4 मई स ऑक्सीजन प्रमोशन नीति कए लागू केलक अछि, जेकर लाभ राज्य क तमाम प्राइवेट अस्पताल कए ऑक्सीजन प्लांट बैसेबाक मे मदद भेटत.
बिहटा ईएसआईसी क प्रबंधन पर केंद्र सरकार स जवाब तलब
राज्य मे करोना महामारी पर सुनवाई करैत पटना हाई कोर्ट केंद्र सरकार स पूछलक जे बिहटा स्थित ईएसआईसी अस्पताल क संचालन क जिम्मा तीन क बजाए एक प्रबंधन लग मे किया नहि अछि? गौरतलब अछि जे वर्तमान मे उक्त अस्पताल क संचालन भारतीय सेना, ईएसआईसी आ बिहार सरकार तीनू क डॉक्टर क देखरेख मे भ रहल अछि. चीफ जस्टिस संजय करोल क खंडपीठ शिवानी कौशिक आ अन्यक जनहित मामलाक सुनवाई करैत बिहार राज्य प्रदूषण नियंत्रण बोर्ड स सेहो पूछलक जे राज्य मे कोविड स जुड़ल चिकित्सा संस्थान क बायो मेडिकल कचरा कोना नष्ट कैल जाइत अछि?
हाई कोर्ट कहलक-संचालन एकहि हाथ मे किया नहि
सुनवाई क दौरान ईएसआईसी अस्पताल मे पदस्थापित सेना क नोडल अफसर क हलफनामे पर चर्चा भेल. कोर्ट कए बताउल गेल जे अस्पताल मे कोविड मरीज लेल 217 बेड, जाहि मे सात आईसीयू अछि. एहि मे केयर इंडिया एनजीओ आ बिहार सरकार क साझा सौजन्य स दवा क व्यवस्था अछि. मरीज कए एडमिट कैलाक बाद पहिने हुनकर हालात कए स्थिर क ऑब्जर्वेशन मे राखल जाइत अछि. बाद मे लक्षण क गम्भीरता आ नाजुकता पर मरीज कए आईसीयू या साधारण वार्ड मे राखल जाइत अछि. कईटा मरीज ठीक भ कए घर जा चुकल छथि. हाई कोर्ट कहलक जे जखन बिहटा क उक्त अस्पताल पूर्णत: काज क रहल अछि तखनओकर संचालन एक हि हाथ मे किया नहि अछि. एहि मामला क आगू सुनवाई आब नौ जून कए होएत.

robotstxt: allowed

filter: keep


text:
“अँए गे माए, पोखरिभीरावालीक मूह आइ भोरेसँ लटकल देखै छिऐ। की भेलैए? ”
“गइ हेतै की! आइ कए दिनसँ साँएक फोन नै एलैए ने, तैँ।...गइ हम सुन्दरकान्तक माए छिऐ से किच्छु नै आ एकरा माइले फटै छै। ओ एकोरत्ती गुदानै छै नहिए।...एकटा बेटी भेला छः साल भऽ गेलै आ तकरा बाद जेना कोखिए जरि गेलै। कथीपर गुदान्ता करौ! गइ ओकर तँ वंशे बुरऽपर लागल छै।”
माए बेटीक फदका कनिञा सुनलनि तँ कोंढ़ फाटि गेलनि। घरसँ बहरा सासु-ननदिक मूहमे झीक दैत बजली-
“हे, एम्हर केओ बाँझ नै छै। बेटाकेँ थितगर नोकरी नै छनि तैँ भेल जे एकेटाकेँ यदि मनुक्ख बना सकी तँ सएह बहुत। आ वंश बुरऽक बात करै छथि, यदि मनुक्ख नै भेल तँ बेटोसँ वंश बुरि जाइ छै आ बेटी लछ्मी हुअय तँ आनो गाँमे वंशक ना चलै छै, बुझलखिन! ”


text:
समदिया
पटना । नेशनल इंस्टीच्यूट आन इंटीग्रेटेड फार्मिंग लेल केंद्र सरकार स दू वर्ष पूर्व आयल प्रस्ताव पर आखिरकार बिहार सरकार फैसला ल लेक अछि। बिहार सरकर नेशनल इंस्टीच्यूट आन इंटीग्रेटेड फार्मिंग खोलबा लेल स्थान क चयन क लेलक अछि। इ संस्थान पूर्वी चंपारण क पीपराकोठी मे खुलत। एहि संस्थान लेल राज्य सरकार करीब 25 एकड जमीन ताकि लेलक अछि। उल्लेखनीय अछि जे एहि संस्थान लेल मधुबनी मे सेहो जमीन ताकल जा रहल छल, मुदा स्थानीय नेता आ प्रशासनक उदासीनता क कारण ओहि ठाम जमीन उपलब्ध नहि भ सकल। नेशनल इंस्टीच्यूट आन इंटीग्रेटेड फार्मिंग मुख्य रूप स तरकरी, फल, माछ आ फूल क समेकित खेती पर अध्ययन आ शोध करत। नेशनल इंस्टीच्यूट आन इंटीग्रेटेड फार्मिंग मे किसान कए नव विधि क प्रशिक्षण क व्यवस्था होएत।
संस्थानक वैज्ञानिक आसपास क गाम मे जा कए खेती क नव तकनीक स किसान कए अवगत करौतथि। कम जमीन मे केना बेसी चीज बेसी मात्रा मे उपजाउल जा सकैत अछि एकर जानकारी भेटला स चंपारणक किसान कए निश्चित लाभ भेटत। एहि संस्थान मे समेकित खेतीक बिहार मॉडल सेहो विकसित कैल जायत। बिहार मे एहि संस्थान कए खोलबाक पाछु केंद्र क मंशा दोसर हरित क्रांति कए शुरु करब अछि। कृषि उत्पादन आयुक्त विजय प्रकाश क कहब अछि जे एहि संस्थान लेल केंद्र जमीनक मांग केने छल। राज्य सरकार जमीन उपलब्ध करा रहल अछि। एहि संस्थान स किसान कए बहुत लाभ होएत।


text:
शब्द संख्या- 278
Monday, November 21, 2016
मुँहक खतियान
मुँहक खतियान
ऐबेर दुर्गापूजाक नव उत्साह अछि। उत्साहो उचिते, हाले-सालमे मलेमासक विदाइ भेल अछि। एक दिन माघ बितने तँ आशा फुरफुराइत पाँखि झाड़ए लगैए, भलेँ पच्चीस दिनक टप-टप पाला खसैत शीतलहरी आगू किए ने हुअए। मुदा से नहि, कहियो नावपर गाड़ी चढ़ैए तँ कहियो गाड़ीपर नाव। तहूमे दुनूक बीच, एहेन रंग-रूपक मिलानी रहै छै जे दुनू दुनूकेँ पीठेपर उठबैए आ पेटेमे रखैए। से ऐबेर थोड़े हएत, तेते ने लोक रौदियाएल अछि जे महारेपर सँ कुदि-कुदि उमकत...।
औझुका दिन भगवतीक माटि लेल जाएत। भोजक पाते देख धिया-पुता चपचपाए लगैत जे खूब खेबैन। आखिर भोज होइते किए छइ। चारि बजे भोरेसँ पीह-पाह शुरू भऽ गेल। ओना रघुनी भायकेँ बुझल रहैन मुदा तैयो पीह-पाह नीक नै लगैत रहैन। कारण रहइ जे दिनक फल भोजन बुझि क्रमिक काजक क्रिया बुझै छैथ। जाबे चौकक हवा-पानि पीबए जइतैथ, तइसँ पहिनहि चाहक चुल्हि पजरल देखलैन।
अपन मनकमना पुरबैत तेतरा दस कप चाहक भोज केलक। भोजक सत्तैरमे भोजैत अपन बात बजिते अछि, तेतरो बाजल-
“भाय, ट्रेन्ड डरेबर भऽ गेलियौ, भगवतीक दयासँ आब कोनो दुख-तकलीफ परिवारकेँ नै हएत।”
दोकानक दोसर ब्रेंचपर पोखरिया, असामी आ रामेसर सेहो बैसल छल। तेतराक बात जेना रामेसरक छातीमे छेदि केलकै तहिना रामेसरकेँ झोंक चढ़ि गेलइ। बाजल-
“बाप जे मरूआ लेलकै से तँ अखन तक सठाएले ने भेलइ। आ..!”
रामेसरक बात सुनिते तेतरा लोढ़ियौलक। मुदा कएल की जाए? दुनूकेँ थोम-थाम लगबैत रघुनी भाय कहलखिन-
“दू घन्टा लोककेँ बातो बुझैमे लगतैन तँए दू घन्टा दुनू गोरे अपन-अपन घरपर जाउ।”
घर दिस रामेसर बढ़ैत बाजल-
“बाढ़िमे घर खसि पड़ल, नइ तँ अखने बोही आनि कऽ पंचक बीचमे फेक दैतिऐ।”
घरमुहाँ होइत तेतरा बाजल-
“की बुझि पड़ै छै जे बबेबला सनकी अछि, झाड़ि देबइ। जँ ओकर बाँकीए छै तँ मनुख जकाँ फुटमे कहैत।”m
शब्द संख्या- 278
Subscribe to: Post Comments (Atom)


text:
विलियम होगार्थ
विलियम होगार्थ (/ˈhoʊɡɑːrθ/; १० नवम्बर १६९७ - २६ अक्टूबर १७६४) एक अङ्ग्रेजी चित्रकार, प्रिन्टमेकर, सचित्र व्यंग्यकार, सामाजिक आलोचक, आ संपादकीय कार्टूनिस्ट छी, जिनका अग्रणी पश्चिमी अनुक्रमिक कलाके श्रेय जाइत छल।
प्रारम्भिक जीवन[सम्पादन करी]
व्यवसाय[सम्पादन करी]
शुरुवाती काम[सम्पादन करी]
मोरलाइजिङ्ग कला[सम्पादन करी]
वेश्याक आ रेकक प्रगति[सम्पादन करी]
विवाह एक-ला-मोड[सम्पादन करी]
उद्योग आ आलस्य[सम्पादन करी]
बीयर स्ट्रीट आ जिन लेन[सम्पादन करी]
क्रूरताक चाइर चरणसभ[सम्पादन करी]
चित्र[सम्पादन करी]
ऐतिहासिक विषयसभ[सम्पादन करी]
बाइबलीय दृश्यसभ[सम्पादन करी]
कलैसक गेट[सम्पादन करी]
अन्य बादके कामसभ[सम्पादन करी]
लेखन[सम्पादन करी]
होगार्थ अपन पुस्तक सौंदर्यक विश्लेषण (१७५३) जाहीमे ओ कलात्मक डिजाइनक अपन विचारसभक लिखने अछि आ प्रकाशित केने अछि।
पेन्टर आ आधुनिक नैतिक विषयसभक मुद्राकार[सम्पादन करी]
पुरान मालिकसँ प्यारोडीक उधारी[सम्पादन करी]
व्यक्तिगत जीवन[सम्पादन करी]
२३ मार्च १७२९ मे होगार्थ, जेन थोर्नहिल, कलाकार सर जेम्स थोर्नहिलक बेटीसँ विवाह केलक।
मृत्यु[सम्पादन करी]
होगार्थक मृत्यु २६ अक्टूबर १७६४ मे लण्डनमे निधन भ गेल आ सेन्ट निकोलस चर्च, शिस्विक, लण्डनमे दफनावल गेल छल।


text:
मधुबनी, मिथिला मिरर: पूर्वक विवाद के लय बेनीपट्टी मे एकटा महिला के ओकर दोकान सं घिचि कय बेरहमी स पीटबाक मामला प्रकाश मे आयल अछि। अहि बाबत पीड़िता बेनीपट्टी मुख्य बाजारक गुलशन खातून बसैठ पंचायतक सरपंच के पति मो. महफूर रहमान उर्फ जिलानी, तनवीर आलम, मो. फैजर रजा तथा रथौस पतौना के सईद अख्तर सहित पांच गोटेक खिलाफ थाना मे प्राथमिकी दर्ज करौलनि अछि। जाहि मे आरोपित पर अंडा दोकान सं घिचि कय मारिपीट कय जख्मी करबाक आरोप अछि।
प्राथमिकी मे आरोप लगाओल गेल अछि जे, गुलशन खातून बाजारक उप डाकघर के निकट अंडाक दोकान पर पति मो. अंसारक संग बैसल छल। अहि बीच बसैठ पंचायतक सरपंच पति मो. महफूर रहमान उर्फ जिलानी अप्पन सहयोगिक संग पहुँचि गेल। जतय बेनीपट्टी थाना एवं पंचायत मे तय कायल गेल मामला के लय बातचीत भेल। अहि पर दूनू पक्ष मे विवाद बढ़ला पर मो. जिलानी अप्पन समर्थकक संग महिला गुलशन खातूनक दोकान सं बाहर घसीटैत बाजारक सड़क पर मारिपीट शुरू कय देलक।
घटना स बाजारक उप डाकघर स थाना चौक तक लोकक भीड़ जमा भय गेल। पिटाई स आक्रोशित लोकक भीड़ थाना परिसर मे पहुंच गेल। अहि घटनाक सूचना पुलिस के देल गेल त बेनीपट्टी थानाक अनि हरेंद्र कुमार सिंह बाजारक पहुँच कय मामलाक छानबीन मे लागल छथि।


text:
श्रेणी:कायस्थ
कायस्थ हिन्दुस्तान में रsहs बला सवर्ण हिन्दू चित्रगुप्त वंशी "क्षत्रिय" अछि ।[कृपया उद्धरण जोड़ी] गुप्तकालक दौरान कायस्थ नाम कs एक उपजाति का उद्भव भेल । पुराणों के अनुसार कायस्थ प्रशासनिक कार्यो का निर्वाहन करएत छल।[कृपया उद्धरण जोड़ी]
सन्दर्भसंपादित करें
यहो सभ देखूसंपादित करें
- वर्ण
- ब्राह्मण
- वैश्य
- व्यापारी
- शूद्र
- कायस्थ पाठशाला
- चित्रगुप्त (चित्रगुप्तांशी या कायस्थ)
उपश्रेणीहरू
ई श्रेणीमे मात्र निम्नलिखित उपश्रेणी अछि।
"कायस्थ" श्रेणीमे पृष्ठसभ
ई श्रेणीमे मात्र निम्नलिखित पृष्ठ अछि।


text:
पटना, मिथिला मिरर : बिहार मे विधानसभा चुनावक आधिकारिक ऐलान केँ बाद तेजस्वी यादव कहलनि अछि जे चुनाव आयोगक फैसलाक हम स्वागत करैत छी। हम आश्वस्त छी, किएक त’ बिहारक लोक एहि सरकार सँ छुटकारा चाहैत छथि। चुनावी रणनीति केँ खुलासा करैत कहलनि जे एहि चुनाव मे हमर सीधा मुकाबला भाजपा संग अछि। जदयू चुनाव मे कोनो मायने नहि रखैत अछि। बिहार मे राजद महागठबंधन केँ प्रमुख हिस्सा अछि। राजदक गठबंधन कांग्रेस आ वामपंथी दलक संग अछि। सीट शेयरिंग केँ मुद्दा पर कहलनि जे दोसर गठबंधन मे सीट बँटवारा भ’ गेल की? एतेक जल्दबाजी किएक।
तेजस्वी यादव मुख्यमंत्री नीतीश कुमार आ भाजपा पर हमला करैत कहलाह जे जनता जनादेशक अपमान केँ बदला जरूर लेत। नीतीश कुमार केँ चेहरा पर जे भ्रष्टाचार, छल आ अपराधक दाग लागल अछि ओ भाजपाक सर्फ सँ किनहूं नै छुटी सकैत अछि। एहिबेर हमर जीत तय अछि। बिहारक जनता नरेंद्र मोदी आ नीतीश कुमार सँ बदला लेबाक लेल आतुर अछि। प्रधानमंत्री मोदी पर हमला करैत कहलाह जे यैह मोदी जी छथि जे नीतीश कुमारक डीएनए पर सवाल उठेने छलाह, मुदा सत्ता केँ लोभ मे नीतीश कुमार हुनके कोरा मे जा बैस गेलाह। हुनका मात्र कुर्सी सँ प्यार छनि बिहारक जनता सँ नहि। नीतीश कुमारक विश्वसनीयता पूर्ण तरहें उजागर भ’ चुकल अछि आ जनता हुनक असली चेहरा पहिचान चुकल छथि। आखिर कहिया धरि भाजपाक शरण मे बैसताह। हिम्मत छनि त’ अकेले चुनाव लड़ी क’ देखैत औकाद पता चलि जेतनि।
कोरोना काल मे चुनाव होमय जा रहल अछि। राजद केँ जे राय देबाक छल ओ देने छल। अंतिम निर्णय चुनाव आयोग केँ करबाक छल आब जे फैसला आओल अछि पार्टी स्वीकार करैत चुनावी मैदान मे उतरत। राजद आब लाठी सँ लैपटॉप तक आबि चुकल अछि। वर्चुअल आ डिजिटल माध्यम सँ जनता धरि अपन बात राखब। चुनाव मे बेरोजगारी,किसान, पलायन,अपराध आ भ्रष्टाचार प्रमुख मुद्दा रहत।


text:
एक तरफ लॉकडाउन मे मजदूरक कमी, उपर सं बेमौसम आंधी-पानी आ ओलाव़ृष्टि केर समस्या। अहि दोहरा मारि सं पूरा राज्य मे किसान परेशान अछि, परन्तु मधुबनी जिला कें खजौली प्रखंड मे एहन किछु नै छै। ओतय पांच दर्जन महिला किसान अपन हौसलाक बल पर बतओलनि जे कोनो काम मुश्किल नै। स्वयं सहायता समूह सं जुड़ल महिला सब खेत मे उतरि कृषि यंत्र चला कामयाबी आ कृषि क्रांति केर नवगाथा लिखलनि। अपन बल पर महिला किसान सब फसल कें बर्बाद होबय सं बचा लेलनि । आगां खरीफ फसल कें लेल सेहो तैयार छथि।
कृषि कार्य मे छूट, खेत मे महिला लोकनि
खजौली कें महिला किसान लोकनि केर सफलताक कहानी कें शुरुआत एक साल पहिने भेल छल। स्वयं सहायता समूह सं जुड़ल महिला खेतीबाड़ी कें तौर-तरीका सिखलनि आ समझलनि। ओ लोकनि कृषि यंत्र कें चलेबाक गुर सिखलनि। जेना लॉकडाउन 2 मे कृषि कार्य केर छूट मिलल, खेत मे उतरि गेलीह।
मौसम खराब होबय सं पहिने पूरा फसल केर कटाइ
ओ महिला लोकनि समूह सं जुड़ल 261 लोक कें सौ एकड़ खेत केर कटनी शारीरिक दूरी कें पालन करैत महज नौ दिन मे पूरा क’ देलनि। जखन, सामान्य तौर पर अहि मे 16 सं 20 दिन लगैत छै। ओ लोकिन ई काज कृषिक आधुनिक यंत्रक सहारे केलनि। अहि सं समय केर बचत भेल। संगे जखन धरि मौसम खराब होयत, कटनी पूरा भ’ चुकल छल।
कृषि यंत्र कें चलेनाइ सीखि क’ रहल छथि बेहतर इस्तेमाल
महिला किसान कें स्वयं सहायता समूह सं जुड़ि सुक्की गांव केर गौरी देवी कहलनि, ”हाथ सं कटनी मे समय आ मेहनत अधिक लगैत छल। आब मशीन सं मेहनत कम लागि रहल छै आ काम सेहो ज्यादा भ’ रहल अछि।” अहि गांव केर अमेरिका देवी आ दौलत देवी अहि सं पहिने रीपर बाइंडर या ब्रश कटर सं काम नै केने छलीह। आब ई कृषि यंत्र हुनका लेल कचिया (हंसिया) जकां भ’ गेल छै। ओ सब एकर बेहतर इस्तेमाल क’ रहल छथि।
मशीन सं धान रोपनी सीखि आब खरीफ कें लेल तैयार
पुरुष कें संग कंधा सं कंधा मिला चलि रहल महिला आब खरीफ फसल कें लेल सेहो तैयार छथि। धान रोपयवला मशीन (पैडी ट्रांसप्लांटर) चलेनाइ सीखि चुकल छथि। समूहक अधिक सं अधिक महिला एकरा चलओनाइ सिखय चाहैत छथि, किएक त’ मधुबनी मे धान मुख्य फसल अछि। मशीन कें उपयोग क’ महिला लोकनि हाथ सं धान रोपय मे लगयवला अधिक समय कें बचा बड़का बचत क’ रहलनि अछि।
महिला लोकनि रखलनि ग्रामीण क्षेत्र मे कृषि क्रांति केर नींव
महिला लोकनि केर सहयोग करयवला हेम नारायण हिमांशु कहलनि जे मशीन सं कटाइ कें कारण कम संख्या मे महिला सब खेत मे गेलीह। अहि सं शारीरिक दूरी केर पालन भेल। कोरोना संक्रमणक खतरा नै रहल। ई महिला लोकनि ग्रामीण क्षेत्र मे नव कृषि क्रांति केर नींव राखि देलनि अछि। खजौली प्रखंड केर 261 महिला लोकनि कृषि यंत्र सं काम करब सीखि चुकल छथि। एक- दू सीजन मे जिला मे ई संख्या हजारो मे भ’ जायत।
जीविका कें माध्यम सं कृषि यंत्र चलेबाक प्रशिक्षण
जीविका कें डीपीएम (डिस्ट्रिक्ट प्रोजेक्ट मैनेजर) ऋचा गार्गी कहलनि जे करीब 80 लाख रुपया कें 21 कृषि उपकरण ख़रीदल गेल अछि। एकरा चलेबाक प्रशिक्षण जीविका कें माध्यम सं महिला लोकनि कें देल जा रहल अछि। किछु वर्ष बाद मजदूर कें कारण खेती केर काज नै रुकत।
कृषि विभाग सहायता आ प्रोत्साहन देबय लेल तैयार
मधुबनी कें जिला कृषि पदाधिकारी सुधीर कुमार कहलनि जे खजौली केर महिला लोकनि महिला सशक्तीकरण केर उदाहरण अछि। कृषि विभाग हुनका हर तरह सं प्रोत्साहन देबय लेल तैयार अछि। 10 लाख रुपया तक कें कृषि यंत्र केर खरीद पर 80 फीसद सब्सिडी देल जायत। अगर ओ सब अहि यंत्र केर बेहतर इस्तेमाल करब सीखि लेलनि त’ हुनका सेहो अहि योजनाक लाभ देल जायत।


text:
Friday, April 6, 2012
माए-बेटाक मनोविज्ञान
बेटा,
गाम आबैक मोन नै होइए। पुतोहुसँ आब झगड़ा नै होइए।
महीस दूध दऽ रहल अछि...
मुदा टोलबैय्या सभ एहि लेल जड़ि रहल अछि।
...
...
अहाँक माए।
“अएँ यै , अहाँक दूध होइये तँ टोलबैय्या सभ किएक जड़त? आ अहाँ से बुझै कोना छिऐक?” से बूढ़ीसँ पुछलकन्हि लिखिया।
तँ कहलन्हि बूढ़ी- “जे ओ सभ मोने-मोने जड़ैए, से हम सभटा बुझै छिऐ।”
चिट्ठी बेटा लग पहुँचि गेलन्हि।
मुदा बेटाकेँ देखू- “अएँ यौ- हमरा दूध होइये तँ लोक सभ किएक जड़ैए? माए लिखलक अछि।”
पढ़ुआ बजलाह- “टोलबैय्या सभ किएक जड़त? आ अहाँ से बुझै कोना छिऐक, माए ने लिखलन्हि अछि?”
तँ कहलन्हि बेटा- “जे मोने-मोने जड़ैए, से हम सभटा बुझै छिऐ।”
हजार कोस दूर रहि रहल निरक्षर दुनू माए-बेटाक बीचक विचार-तंतुक सादृश्यता!
माएपर कतेक विश्वास छै? माएकेँ बेटापर आ बेटाकेँ माएपर विश्वास छै, दोसरकेँ विश्वास नै हौ तकर कोनो चिन्ता नै।
माए-बेटाक मनोविज्ञान !
Posted by Unknown at 10:40 AM
Labels: गजेन्द्र ठाकुर
Subscribe to: Post Comments (Atom)


text:
दिल्ली के कंस्टीट्यूशन क्लब मे 21 फरवरी के मैथिली साहित्य महासभा स्थापना समारोह के आयोजन कएल गेल.
मैथिली साहित्य महासभा मे मैथिली भाषा के विकास पर
विद्वान लोकनि सभ अपन-अपन विचार प्रकट कएलखिन्ह.
समारोह के अध्यक्षता गंगेश गुंजन जी कएलखिन्ह. समारोह मे डॉ देवशंकर नवीन जीक कहनाए छलन्हि जे आजुक युग मे मैथिली के इंटरनेट पर सेहो अपन मजबूज उपस्थिति दर्ज करय पड़त.
डॉ शेफालिका वर्मा जी सेहो आधुनिक तकनीकी अपनाबय पर जोर देलीह.
डॉ चंद्रशेखर पासवान जीक कहनाए छलन्हि जे मैथिलीक विकास आ प्रचार-प्रसार लेल एकरा जाति बंधन सं मुक्त करय पड़त. ई सिर्फ ब्राह्मण-कायस्थ केर भाषा नहि बल्कि मिथिला मे रहय वाला सभ लोकनिक भाषा अछि.
समारोह मे अतिथि सभ के प्रतीक चिन्ह के रूप मे अन्नी मिश्रा जीक बनाओल मधुबनी पेन्टिंग द सम्मानित कएल गेलन्हि.
मंच संचालक किसलय कृष्ण जी करलाह. किसलय कृष्ण जीक ई खासियत छनि जे ओ केहनो सभा-समारोह मे अपन मंच संचालन सं जान लाबि दै छथिन्ह.
समारोह मे मैथिली साहित्य महासभा स्थापना केर प्रस्ताव संजीव सिन्हा जी राखलखिन्ह.
समारोह मे प्रवीण नारायण चौधरी, अमरनाथ झा, संजीव सिन्हा, हितेन्द्र गुप्ता, संजय झा “नागदह”, विमल जी मिश्र, ऋषि मलंगिया, सुमन कुमार आओर हेमन्त झाजी सेहो मौजूद छलाह.


text:
आने गाम जकाँ कुमारघाट सेहो एकटा गाम अछि। गामक चौबगली गाम जहिना ऊँचगर अछि, जइसँ चासक संग बासो ऊँचगर रहने नीक सेहो अछिए। ओना, गाममे अखन, वर्तमानमे कोनो धार-धुर नहि अछि, जे अछियो से गामसँ आठ-दस किलोमीटर हटले अछि, मुदा गामक किछु गहींर जमीन, जे उत्तरसँ दच्छिन मुहेँ अछि, ओकरा लोक अखनो नदीए कहैए। आन-आन खेतसँ माटियो भिन्न अछिए। माने ई जे गामक जेते जमीन अछि, ओ अछि मटियार, खरिआइ, चिक्कैन इत्यादि, आ नदीक बगलक जे जमीन अछि ओ दोरस, दोमट अछि आ नदी पेटक जे माटि अछि ओ गोंगा बाउल आ दोखरा बालुक तँ नहि अछि मुदा मेहिकी कोसिपुरिया बाउल जरूर अछि। गहींरगर रहने आने गहींर खेत जकाँ फसल सेहो होइते अछि। लोकक अबाहि भेने गाम-समाजक जनसंख्या सेहो बढ़िते आबि रहल अछि। जखने जनसंख्याक बढ़ोत्तरी हएत तखने भीनौज भेने, परिवारमे भीन-भीनौज भेने घर-अँगना बढ़बे करत, जइसँ घराड़ीक खगता बढ़बे करैए। से कुमारघाटमे सेहो भेल जइसँ नदीकेँ, माने मुइलहा नदीकेँ भरि-भरि घर-अँगना सेहो करीब पचास गोरे बना नेने छैथ। गामक माटिये जकाँ गाममे अनेको जातिक बास सेहो अछिए। ऐठाम ई नहि कहए चाहै छी जे गाम भलेँ सभ जाइतिक किए ने हुअए मुदा कहबैए खास जातिक गाम, कारण जे होइ, बस एतबे कहए चाहै छी जे जहिना सभ गाममे खूबलाल, बिपैतलाल आ कारीलाल छैथ तहिना कुमारघाटमे सेहो खूबलालो, बिपैतलालो आ कारियोलाल छथिए। नाम भलेँ एहने आन गाममे नहि हुअए, मुदा लोक तँ ओहन छेबे करैथ जेकर किरिया-करम आ चालि-ढालिमे एकरंगाहे जकाँ अछि।
परोपट्टामे पान-सातटा
सभसँ ऊँचगर गाम अछि,
ऊँचगर गामक माने ऐठाम भौगोलिक अछि। भौगोलिक ई अछि जे एकोठामक दू गाम
एहेन अछि जे एकटा गाम खूब ऊँचगर अछि आ दोसर गाम नीचरस। जइसँ विपरीत परिस्थिति
एकठाम दूटा गामकेँ रहितो भइये जाइ छै। जँ बरखा-बाढ़िक प्रभाव बेसी पड़ल तँ ऊँचगर
गामक मुँह-कान लाल भऽ जाइ छै आ नीचरस गामक मुँह मलिन भऽ कारी भऽ जाइ छै। मुदा लगले
विपरीत परिस्थिति सेहो बनिते अछि। ओ बनैए जे जँ बरखा कम भेल, जइसँ बाढ़ियो ने आएल आ रौदी भऽ गेल तखन नीचरस गामक, उपजा-बाड़ी
भेने, मुँह-कान लाल भऽ जाइए आ ऊँचगर गामक मुँह मलिन भऽ करिया
सेहो जाइते अछि।
परोपट्टाक पाँचो-सातो
गामक एहेन सौभाग्य बनियेँ गेल अछि जे उपजाक दृष्टिसँ परोपट्टामे खुशहाल गाम मानले
जाइए। मानलो केना ने जाएत,
अहाँ आमक बजार जाइ छी, जाइते अपन मिथिलाक आम
मोन पड़बे करैत हएत। जखने मोन पड़त तखने करपुरियाक करपुरक सुगन्ध आ बेलबाक बेलक
सुगन्ध मनमे लगबे करत। जखने से भेल, माने आमक प्रति आकर्षण
बढ़ल तखने ने विचारए पड़त जे गाम अछि कोसी-कमलाक सासुर बनल आ अपने मन दौड़बै छी
फल-फुलवनक..! ऐठाम एकटा विचारणीय प्रश्न अछि, ओ अछि जे की ओहन गाम जे गामक बीच गाम अछि, माने
कोसी-कमलाक झमारसँ बाहरक गाम अछि, तेही गामटा मे करपुरियाक आ
बेलबाक सुगन्ध लगि सकैए आ बाँकी गाममे नहि लागि सकैए, सेहो
बात नहियेँ अछि। जँ नीचरस गाम अछि तँ ओइमे किछुकेँ विशेष गहींर बना माछ, मखान, सिंगहार, बर्ड़ी इत्यादि
उपजौल जा सकैए आ भरोठापर फल-फुलवन सेहो लगौले जा सकैए।
आने-आन गाम जकाँ
कुमारघाटक लोक सेहो एहने छैथ जे पढ़ैक माने नोकरीए बुझै छैथ। गुलटेन आ तेतर सेहो
कँवरिया जकाँ, गाम लग माने पैरक नापसँ दू कोसपर कौलेज खुजने बी.ए. तक पहुँच गेल। पाछुआएल
लोक जँ सिहन्ते करत तँ ओते ओजार-पाती जुटा केना पाबि सकैए। तखन तँ भेल जे साँपो
मरि जाए आ लाठियो ने टुटए। स्नातक सेहो भऽ जाएब आ बेसी ओजार-पातीक ओरियानसँ सेहो
बँचि जाएब। तँए जहिना तेतर दर्शनशास्त्र, मैथिली विषय रखि
स्नातक बनए जा रहल अछि तहिना गुलटेन सेहो बनए जा रहल अछि। गामक स्कूलसँ कौलेज धरि
दुनूक एके रंग जिनगी रहल तँए परिस्थिति दोस्तीक लग आनिये देने छेलइ। दुनूक बीच दोस्ती
भइये गेल। ओना, दुनू दू जाइतिक मुदा परिवारक अर्थ-उपार्जनक
एकरंग साधन रहने जिनगीक आचार-विचार, बेवहारमे एकरूपता आबिये
गेल अछि।
संजोग बनल, बी.ए.मे जखन
दुनू गोरे माने तेतरो आ गुलटेनो पढ़ै छल, दर्शनशास्त्रक
शिक्षक ट्यूटोरियल क्लासमे पहुँचला, तखन मात्र दूइयेटा
विद्यार्थी, तेतर आ गुलटेनकेँ दीनानाथ बाबू देखलैन। देखते दीनानाथ
बाबूक मन मुसैक गेलैन। मुसकैक कारण भेलैन जे संजोग नीक अछि। आइये किए ने दुनूकेँ
जिनगीक मुराम जगह देखा दिऐ।
सामान्य क्लासमे
शिक्षक पढ़बै छैथ,
मुदा ट्यूटोरियल क्लास तँ से नहि छी, शिक्षके
विद्यार्थीकेँ पुछै छैथ। भेल तँ जइ मुहेँक प्रश्न उठल, उत्तर
देनिहार तइ मुहेँ विदा हएत। सएह भेल। शिक्षक प्रश्न रखलैन-
“अध्यात्म
दर्शन की छी?”
अध्यात्मक नाओं जहिना
तेतर सुनने तहिना गुलटेन सेहो सुननहि रहए मुदा दार्शनिक शिक्षक लग जवाब देब असान
नहियेँ छी, मुदा तैयो जहिना तेतर जाइतिक आधारपर अध्यात्मक उत्तर देलकैन तहिना गुलटेन
सेहो सम्प्रदायिक आधारपर उत्तर देलकैन।
दुनूक उत्तर सुनि
शिक्षक बिगड़ला नहि,
ओना दर्शनशास्त्रक शिक्षककेँ क्रोध लगले उठि जाइ छैन से गुण दीनानाथ
बाबूमे नहि छैन। धिया-पुताक गलती देख जहिना माता-पिता हँसि कऽ कहै छैथ- ‘धुर बकलेल’, तहिना दीनानाथ बाबू बजला-
“धुर बकलेल,
अध्यात्म दर्शन जीवनक ओ दिशा देखबैए जे जीबैक कलामे सभसँ असान अछि।”
दीनानाथ बाबूक विचार
सुनि जहिना तेतरकेँ उत्कण्ठा जगल तहिना गुलटेनकेँ सेहो जगल। उत्कण्ठा जगिते जेना
दुनूक मनमे, माने गुलटेनोक मनमे आ तेतरोक मनमे अनेको जिज्ञासा जगि गेल, जे प्रश्न बनि मुहसँ निकलए चाहि रहल छेलै, तँए दुनू
अपन-अपन प्रश्न उठबैले उठि कऽ ठाढ़, माने ब्रेंचपर सँ
निच्चॉंमे दुनू गोरे ठाढ़ भेल। दुनूक जिज्ञासा देख, दीनानाथ
बाबू दुनूकेँ कहलैन-
“अपन-अपन
प्रश्न कागजपर लिखू।”
टटका प्रवाह तँए
लिखबोक लेल अनुकूले भेल,
दुनू अपन-अपन प्रश्न अपन-अपन कागजपर लिखि दीनानाथ बाबूक हाथमे दऽ
देलकैन।
दुनूक प्रश्न देख
दीनानाथ बाबू मने-मन विहियबैत विचारलैन जे किए ने आमक आँठीए लग पहुँच, धरतीसँ अकास
धरिक वृतान्त बुझा दिऐ। दीनानाथ बाबू बजला-
“बौआ, एकरा नीक जकाँ बुझि लेब जे मनुख अपने काज (किरिया, कर्म)
केने सुखो पबैए आ दुखो पबैए, यएह जवाब भेल अध्यात्म ज्ञान आ
मानव भेल दर्शन।”
दीनानाथ बाबूक परिभाषाक
शब्द एतेक असान छेलैन जे शब्दक ओझरौठ विचार दुनूमे सँ केकरो ने उठल। तँए कि
परिभाषाक बीज परेख सकल,
सेहो नहियेँ भेल। मुदा दुनूक मन जेना मस्त होइत आगू मुहेँ बढ़ए लगल
तहिना दुनूकेँ भइये रहल छल। ओना, दीनानाथ बाबूक मनमे सेहो
एकटा भ्रम पैदा लऽ लेलकैन। भ्रम ई जे अपने मने ने बुझलैन जे जहिना अपने अध्यात्म
दर्शनक बाहरी रूप बुझि रहल छी तहिना गुलटेनो आ तेतरो बुझने हएत। मुदा से तँ भेल
नहि, परिभाषा तँ जीवन-धारा नहि छी, जीवन-सूत्र
छी, जैपर दीनानाथ बाबूक नजैर नहि गेलैन, नजैरियो केना जइतैन अपन जानब, मानब आ करब माने अपन
बुधि, विचार, बेवहार एक बनि चलै छैन
तँए नजैरसँ फड़ैक गेल छेलैन।
अध्यात्म दर्शनक
परिभाषा सुनि जहिना गुलटेनकेँ भेल जे जीवनक रत्न भेट गेल तहिना तेतरोकेँ भेल। मुदा
ई बुझबे ने केलक जे जखन देव-दानव समुद्र मथन केलैन तखन नूनगरहा पानिकेँ मथैत-मथैत
जखन समुद्रक पेनी देखलैन माने समुद्रक थाह पौलैन तखन ने रत्न सभक खान भेटलैन। खाएर
जे बुझलैन, मुदा एते आशा तँ मनमे आबिये गेलैन जे अध्यात्म दर्शन जीवनक पूर्ण सूत्र छी
तँए जँ एहि सूत्रकेँ पकैड़ जीवनक घाट पार करए चाहब तँ पार भइये सकै छी। गुलटेन
बाजल-
“श्रीमान्,
सूत्रक धागाक धारण केतएसँ शुरू होइए?”
गुलटेनक प्रश्न सुनि
दीनानाथ बाबूक मनमे दोहरी विचार जगि गेलैन, पहिल आत्मात्मिक जिनगीक शुरूआत आ दोसर
जगलैन रंगमंचपर (नाटकक मंचपर) जहिना सूत्रधार नाटकक रहस्यकेँ कवित्व स्वरमे सुना
दइ छैथ, तहिना सुना देब।
..दुनूक बीच माने
दुनू विचारक बीच,
दीनानाथ बाबूक मनमे द्वन्द्व उठिये गेल छेलैन। मुदा तेकरा ओ दर्शनक
दृष्टिसँ मनेमे समाधान केलैन। समाधान केलैन जे अन्हार-इजोतक बीच द्वन्द्व रहैए,
मुदा जहिना अन्हारकेँ मेटाइते द्वन्द्व समाप्त भऽ जाइए तहिना सभ
किछुमे अछि। अपनाकेँ निरविचार दार्शनिकक रूपमे स्थापित करैत दीनानाथ बाबू बजला-
“बौआ सभ सुनह।
दुनियाँकेँ देखैसँ पहिने अपनाकेँ देख लएह। जखन अपन रूपक थाह पेब जेबह तखन दुनियोँक,
ऐठाम दुनियाँक माने अपन जीवनक दुनियाँसँ अछि, थाह
पेब सकबह।”
जहिना तेतर अधा-छिधा
विचार दीनानाथ बाबूक बुझलक तहिना गुलटेनो बुझलक। जखने अधा-छिधा विचार बुझलक तखने
दुनूक मनमे उठल, जे नइ बुझलौं से दोहरा कऽ किए ने बुझि ली। तँए दुनू अपन-अपन प्रश्न लऽ लऽ
उठि कऽ ठाढ़ भेल।
दुनूकेँ उठि कऽ ठाढ़ होइत
देख दीनानाथ बाबूक मन हलैस कऽ कलैस गेलैन। कलैसते विचार जगलैन जे किए ने पहिने अपन
जिनगीकेँ अपना हाथमे रखि चलैक विचार बुझा दिऐ। जखन लोककेँ जीबैक लूरि हएत तखने ने
ओ आगू ताकत जे परिवार की छी, समाज की छी, कला की छी आ संस्कृति
की छी...। दीनानाथ बाबू बजला- “बौआ सभ, अखन तोरा दुनू गोरेकेँ माता-पिता कोन तरहक जीवन बनेने छथुन?”
जीवनक आँकक ठेकान ने
तेतरेकेँ छल आ ने गुलटेनेकेँ छल। नइ रहैक कारणो स्पष्ट अछिए। जन्मसँ लऽ कऽ अखन तक
माता-पिताक आश्रयमे रहल अछि। सभ माता-पिता अपन बाल-बच्चाकेँ छातीमे सटा ऊपरसँ ऊपर
पहुँचैक कामना ता-जिनगी करिते छैथ जा-जिनगी बाल-बच्चाकेँ बाल-बोध बुझै छैथ। ऐठाम
बाल-बोधक माने अछि,
एकबट्टू दिशाक। मुदा जैठाम बाल-बच्चामे अगर-मगर पनपए लगै तखने ओइमे
मोड़ दैत सोझ करैक चली। जेकर अभाव मातो-पितामे भइये जाइ छैन। जइले कोनो
साकार-स्वरूपक उदाहरण जरूरी भइये जाइए। ओना, उदाहरण आदि
मानवसँ आजुक मानव धरिक वृतान्तसँ शास्त्र-पुराण भरले अछि, अपन
जीवनक करीबक घटना तँ दोसरठाम भेट सकैए मुदा स्वयं घटिक घटना तँ अपन-अपन होइते अछि।
विचारक गहराइमे दीनानाथ बाबूक मन जेना-जेना तरियाइत गेलैन, तेना-तेना
नव-नव प्रश्नो सभ सोझमे अबैत गेलैन। विचारसँ विचार जहिना जन्म लइए तहिना दोसरो
विचार बनैए आ दोसरक सहायक सेहो होइते अछि, तँए कहब जे
विचारकेँ विचार उला-पका नहि खाइए, सेहो बात नहियेँ अछि,
सेहो अछिए। ..द्वन्द्वमे पड़ल दीनानाथ बाबूक मन कखनो सफेदसँ लाल हुअ
लगैन तँ लगले लालसँ करियाइयो लगलैन। बेसी रंग पड़ने एना होइतो अछिए।
द्वन्द्वसँ विचार
निर्द्वन्द्व होइते दीनानाथ बाबूक मन गवाही देलकैन जे अपनो तँ दोसरेक अनुकरणसँ
अनुक्रमित भेलौं,
तहिना गुलटेनो आ तेतरो किए ने भऽ सकैए। तैसंग मन ईहो कहलकैन जे
राम-रावणक थाह अथाह अछि, ने अयोध्याक ठेकान अछि आ ने लंकाक।
जखन धरतियेक ठेकान नहि अछि तखन धरती-धारकक ठेकान की रहत। मुदा अपनो मिथिला
जीवनदायिनी जानकीक जन्मभूमि नहि छी सेहो तँ नहियेँ कहल जा सकैए। ..जानकीक जीवन
दर्शन पेबिते दीनानाथ बाबूक मन तड़तड़ा कऽ फड़फड़ा उठलैन। फड़फड़ाइते बजला-
“बौआ, लक्ष्मीनाथ गोसाईक नाम सुनने छुहुन?”
दुनू गोरे अपन-अपन
मने लक्ष्मीनाथ गोसाईकेँ ताकए बुधिक वनमे बिचड़ए लगल। लकड़ी खोजनिहारकेँ वनमे
लकड़ी नइ भेटै छै आ घर दिस जखन विदा होइए तखन जहिना आशा टुटि गेल रहैए तहिना
गुलटेनोकेँ भेल। ओना,
तेतरक मनक चुहचुही थोड़-थाड़ जरूर चुहचुहा गेल छेलइ। चुहचुहाइक कारण
भेल जे जखन अपना गामसँ मात्रिक जाइए तखन
लखनौरमे लक्ष्मीनाथ गोसाईक स्थानक दर्शन होइ छै, जेकरा आगुए
देने रस्ता अछि। जइसँ स्थान बुझि जेबोकाल माने मात्रिक जेबाकाल, आ एबोकाल लक्ष्मीनाथ गोसाईक स्थानकेँ गोड़ लगिते अछि, तँए नाम मोन छेलै, जइसँ मनक चुहचुही चुहचुहा गेल
छेलइ...। तेतरक हरियर मन देख दीनानाथ बाबू बुझि गेला जे जरूर किछु देखल वा सुनल
बात तेतरकेँ अछि। दुखीकेँ दुख बेसाहब नीक नहि, तँए जेत्तै
दुख गुलटेनक मनमे छै, ओकरा ओतै रोकि, ओइसँ
काते-कात दोसर दिशा मोड़ि किए ने जीवनक प्रवाहकेँ प्रवाहित कऽ दिऐ...।
तेतरकेँ दीनानाथ बाबू
पुछलैन- “बौआ, तोरा लक्ष्मीनाथ गोसाईक विषयमे की सभ बुझल छह?”
ओना, दुनू गोरे
माने तेतरो आ गुलटेनो अखन कौलेजक बी.ए.क ट्यूटोरियल क्लासमे दीनानाथ बाबूक संग
गप-सप्प कऽ रहल छैथ, मुदा जीवनो तँ जीवन छीहे।
तेतर बाजल-
“श्रीमान्,
स्थानक घर तँ खढ़े-पातक छैन मुदा कुट्टीक बीचमे एक जोड़ खराम सेहो
छैन।”
ओना, दीनानाथ बाबू
लक्ष्मीनाथ गोसाईक अनेको कुट्टी (स्थान) देखनहि छैथ, तँए किए
मनमे उठितैन जे वन गमनक बीच जहिना रामक खराम अयोध्याक राजधानीकेँ सुशोभित केने रहल
तहिना लक्ष्मीनाथ गोसाईक खराम सेहो मिथिलाक धरतीकेँ सुशोभित केनहि अछि। दीनानाथ
बाबू बजला- “आरो किछु?”
तेतर-
“नहि।”
जहिना कोनो किसानकेँ आँखिक
देखल कोनो फसलक खेती रहल से अनुभव आ सोझे कानसँ सुनल रहल तइ विचारमे अन्तर आबिये
जाइए। एक भेल अनुभवयुक्त विचार, दोसर भेल अनुभवहीन विचार। दीनानाथ बाबू बजला-
“बौआ, एक्के घन्टाक घण्टीमे केते कहि सकबह आकि तोहीं सुनि सकबह। तँए लक्ष्मीनाथ गोसाईक
जे मुराम चारि जगह छैन, तेते तँ कहि देब आवश्यके नहि
अनिवार्य सेहो अछि।”
दीनानाथ बाबूक विचार
सुनि गुलटेनक मनमे उठल जे जँ श्रीमान् एकलखाइते–एक प्रवाहमे–जँ चारू बात संगे बजता
तखन अपनेसँ अड़ियाएब कने भारी भऽ जाएत। भारीए टा नहि भऽ सकैए, एक-दोसरमे
ओझरा सेहो सकैए, तँए नीक हएत जे किए ने श्रीमानेसँ चारू
बातकेँ फुटा-फुटा कहैले पहिनहि कहि दिऐन। गुलटेन बाजल-
“श्रीमान्,
चारू बातकेँ अड़िया-अड़िया कऽ कहबै तँ अपना बुझैमे बेसी नीक हएत।”
ओना, गुलटेनक
विचारपर दीनानाथ बाबू ओते धियान नहि देलैन, जइ धियानसँ
गुलटेन प्रश्न रखने छला। तेकर कारण दीनानाथ बाबूक मनमे ई एलैन जे एक-दू-तीन-चारि, विषयमे प्रवेश करैसँ पहिने अंकसँ खतिया देब। एतबो जँ नहि बुझि सकत तँ
लक्ष्मीनाथ गोसाईक जीवन-दर्शन बुझि सकत। दीनानाथ बाबू बजला-
“पहिल अंक,
लक्ष्मीनाथ गोसाईक जन्म सत्तरह साए तिरानबे (1793)
इस्वीमे भेलैन। ओना, किछु गोरे 1788 सेहो इस्वी मानै छैन।
परसरमा वासी श्री बच्चा झाक ओ कनिष्ठ पुत्र छला। हिनकर बच्चाक नाओं ‘लच्छन’ छल। जिनकर जेठ भाए रघुनाथ झा छला। दरभंगा
जिलान्तर्गत सोखदत ठाकुरक कन्याक संग विवाह भेलैन। हिनक मृत्यु अगहनक पंचमी,
5 दिसम्बर 1872 इस्वीमे भेलैन। 1811 इस्वीसँ रचना करए लगला।”
अपना जनैत गुलटेनो आ
तेतरो अपन बुझबकेँ अँकलक। जइ हिसाबसँ दीनानाथ बाबू बजला ओइ हिसाबमे दुनूकेँ केतौ
चमत्कार वा आश्चर्यचकित करैबला बात नजैरमे नहि आएल। एक अंक समाप्त करैत दीनानाथ
बाबू श्रोताक प्रतिक्रियाक प्रतीक्षा करिते रहैथ कि तेतर बाजल-
“श्रीमान्,
लक्ष्मीनाथ गोसाईक जीवन तँ एक साधारणे मनुख जकाँ छेलैन।”
तेतरक विचारकेँ
समर्थन करैत गुलटेन बाजल-
“हमरो सएह
बुझिमे आएल।”
तेतरो आ गुलटेनोक
विचारक जे एकरूपता छल ओकरा पकैड़ दीनानाथ बाबू बजला- “सोल्होअना सही
बुझलह। एकटा साधारण परिवारमे लक्ष्मीनाथ गोसाईक जन्म भेल छेलैन। जहिना सबहक जन्म
परिवारमे होइए।”
ऐगला विचार दीनानाथ
बाबू ऐ दुआरे ने अनलैन जे भने खत्ती दैत चलब जइसँ जिनगी खँतिया जाएत। जखने जिनगी
खतियाइ छै आकि अनेरे ने लोक बुझए लगैए जे भाय पढ़ैमे अनठेलिऐ तँए भुसकौल भेलौं आ
काजमे अनठेलौं तँए काजक चोर भेलौं। आब अहाँ कहब जे सर्टिफाइड कॉपी देखाउ, से हम केतएसँ
देखाएब, ओ तँ अपन जीवने ने दर्शन करौत।
तुलसीदास, कबीरदास,
सूरदास इत्यादिकेँ अपन मनक पीपासा जहिना जगि गेल रहैन तहिना
लक्ष्मीनाथ गोसाईकेँ सेहो आध्यात्मिक चेतना तेना प्रवल रूपमे जगि गेलैन जे कवित्व
शक्ति पैदा सेहो लऽ लेलकैन। अपनाकेँ ऊँच्चकोटिक आत्मिक जीवन धारण करैक पाछू
लक्ष्मीनाथ गोसाई संघर्षशील जीवनमे डेग बढ़ौलैन, जकरा
ता-जीवन माने अन्तिम समय तक निर्वहन केलैन। सएह निरविचारी महात्मा लक्ष्मीनाथ गोसाईजी
छैथ।
तेतरो आ गुलटेनोकेँ
दीनानाथ बाबू ई सोचि पुछए चाहलैन जे भोजैत केहनो अकवाली किए ने होथि मुदा भोजक
भाग्य लिखता भोज खेनिहार। तँए एकबेर जस-अजसक विचार बुझि ली। दीनानाथ बाबू बजला-
“लक्ष्मीनाथ गोसाई
सोल्होअना मनुख छला, तइमे केतौ शंको छह?”
दुनू गोरे बाजल-
“नहि।”
दीनानाथ बाबू बजला- “पहिने हुनकर
विचार बुझि लएह, पछाइत देवत्व शक्ति केना जगलैन आ अपना
जीवनमे ओ की सभ केलैन से कहबह।”
ओना, दुनूक मनमे माने
तेतरो आ गुलटेनोक मन क्रमसँ आगू बढ़ि ओइ सीढ़ीपर पहुँच गेल जेतए हुनका देवत्व
शक्ति प्राप्त भेलैन। मुदा तेकरा नजरअन्दाज करैत दीनानाथ बाबू बजला-
“लक्ष्मीनाथ गोसाईकेँ
समाजमे पसरल रूढ़िवादी विचारधारा जेना पसरल अछि तेना जँ ओकरा तोड़ल (हटौल) नहि
जाएत तँ समाजक प्रवाह अन्धकार दिस बढ़ि जाएत।”
दीनानाथ बाबूक विचार
सुनि दुनू गोरे–माने,
तेतरो आ गुलटेनो–सकपका गेल। सकपकाइक कारण दुनूकेँ दुनू भेल, पहिल विषयक गम्भीरता आ दोसर शब्दक गम्भीरता नहि बुझि सकल जे बात दीनानाथ
बाबू सेहो मने-मन आँकि लेलैन, मुदा प्रश्नक बरखा दुनूक मनमे
तेना झहैर रहल अछि जेना बदरीहन मेघ अकासमे मर्ड़ाइत रहैए। तँए प्रश्नक टोहकेँ
टोहियबैक सीमापर दीनानाथ बाबू अपनाकेँ ठाढ़ केलैन।
विचारक गम्भीरताकेँ
ने तेतरे सोझरा कऽ बुझि सकल आ ने गुलटेने बुझि सकल तँए अपन-अपन मनक आशा हारि दुनू
संगे बाजल-
“श्रीमान्,
नीक जकाँ नहि बुझि पेलौं तँए नीक जकाँ कनी...।”
दीनानाथ बाबू बजला-
“गमैया भाषामे
बुझा दइ छिअ। दूटा विचारक प्रश्न अछि, पहिल- लक्ष्मीनाथ गोसाईकेँ
जाइतिक रूपमे जे जागरण छेलैन आ दोसर- सम्प्रदायकेँ सघन धार्मिक सीमाक रूपमे जे
जागरण कएल छेलैन।”
गुलटेन बाजल- “श्रीमान्,
नीक जकाँ नहि बुझि पेब रहल छी।”
गुलटेनक विचारकेँ
दीनानाथ बाबू मने-मन आँकि लेलैन जे समाजक जे तलहत्थी छै तइमे आ वैचारिक जे धरातल समाजमे
अछि तइमे अकास-पतालक अन्तर अछिए। तेकरा अकानैत दीनानाथ बाबू बजला- “दुनू गोरे नीक
जकाँ सुनह। लक्ष्मीनाथ गोसाईक जन्म जहिया भेलैन तहिया अंगरेजी शासन देशमे पसैर गेल
छल। तैसंग राजा-रजबारक राजशाही शासन सेहो पहिनहिसँ आबि रहल छल। पैछला जे इतिहास
रहल सेहो राजे-रजबारसँ होइत आबि रहल छल।”
इतिहासक नव बात सुनने, नव बातक माने
भेल विद्यार्थी तेतर आ गुलटेनक रूपमे जहिना तेतरक जिज्ञासा जगल तहिना गुलटेनक सेहो
जगल। गुलटेन बाजल-
“कनी आरो फरिछा
कऽ कहियौ।”
विचारकेँ विराम दैत
दीनानाथ बाबू बजला-
“जेतबे समय घन्टीक
शेष बँचल अछि तेतबे ने अखन कहि सकबह, तँए आन दिन नीक जकाँ
कहबह। अखन एतबे बुझह जे समाजमे पसरल जे जाति-सम्प्रदाय अछि तइसँ बहुत ऊपर उठल
विचार लक्ष्मीनाथ गोसाईक छेलैन। देशक जहिना प्रमुख देवस्थानक भ्रमण केलैन तहिना
मिथिला-भ्रमण सेहो केलैन। अखन से सभ नहि। लक्ष्मीनाथ गोसाईकेँ
जहिना क्रिश्चन धर्मबला शिष्य जौन-वरिआही कोठीक छेलैन तहिना मुसलमानी सम्प्रदायक
मुंगेरक मुहम्मद गौस सेहो छेलैन, तहिना प्रयागक
(उत्तर-प्रदेश) राजाराम शास्त्री सेहो छेलैन। अखन एतबे। किए तँ जन-जनमे बास करैबला
लक्ष्मीनाथ गोसाई जन-जागरण केना केलैन, मुख्य विषय से अछि।”
ओना, जन-जागरण
शब्द दुनू गोरे, तेतरो आ गुलटेनो सुनने अछि मुदा ओकर
बेवहारिक पक्ष की अछि तइसँ ने तेतरेकेँ आ ने गुलटेनेकेँ भेँट भेल छल। एक तँ नव
शब्द, दोसर ओइ शब्द माने जन-जागरण शब्दक बेवहारिक रूप सुनि
दुनूक मनमे एकटा आरो नव चेतनाक जन्म भेल। ओ भेल ई जे जेते शब्द अछि की ओकर
बेवहारिक पक्ष माने क्रियागत पक्ष सेहो अछि? मुदा बाजल
दुनूमे सँ कियो ने किछु। तेकर कारण भेल जे दीनानाथ बाबूक मुहेँ सुनि चुकल छल जे
जेतबे समय घन्टीक (ट्यूटोरियल क्लासक) शेष बँचल अछि तेतबे ने कहि सकबह। दुनूक मनमे
छलैहे जे पहिनहिसँ जे कहैत आबि रहला अछि पहिने ओ सुनब प्रमुख भेल। गुलटेन बाजल-
“तीनटा बात तँ
मोटा-मोटी आबिये गेल, शेष चारिम बाँकी अछि। तेकर उत्तर बुझला
पछाइत जँ समय बँचत तँ रस्तो-रस्तो ऐ पश्नकेँ बुझि लेब।”
गुलटेनक बात सुनि
दीनानाथ बाबूक मनमे उठलैन जे जखन मनक पिपासा एते उग्र भऽ जगि गेल छै तखन अपनो किए
ने स्वाती नक्षत्रक बून जकाँ बरैसिये जाइ। मुदा लगले मन बिचड़ैत विचार देलकैन जे
कोनो रोगक दबाइ खोराके-खोराक देब अधिक हितकर होइए, तहूमे जे समाजिक रोग गाम-समाजक
बीच पसरल अछि तेकरा जँ रानी सरंगाक खिस्सा जकाँ भरि राति सुनाइये देब तइसँ जे लाभक
इच्छासँ सुनबए चाहि रहल छी, से थोड़बे हएत। ओ तखने हएत जखन
एक-एक डेगकेँ हाथसँ नापि, हाथकेँ बीतसँ नापि आ बीतकेँ आँगुरसँ
नापि ओकर रूप प्रकट करब। से तँ तखने सम्भव अछि जखन ओकर वैचारिक पक्षक संग बेवहारिक
पक्ष सेहो राखल जाए। दीनानाथ बाबू बजला-
“पहिल आ
दोसर-तेसर विचार बुझैमे केतौ कोना बाधो बुझि पड़ि रहल छह?”
गुलटेन बाजल-
“नहि।”
तेतरकेँ सकपकाइत देख
दीनानाथ बाबू बजला-
“तेतर तोरा?”
तेतर बाजल-
“हँ। दोसर आ
तेसर माने जाति आ सम्प्रदायक बीच स्पष्ट अन्तर नहि बुझिमे आएल।”
समयकेँ नजैरमे रखैत
दीनानाथ बाबू बजला- “दुनूक बीच अन्तर की अछि से नहि बुझि पेलह। मुदा दुनू की छी, केहेन अछि से तँ बुझबे केलह?”
तेतर-
“हँ।”
दीनानाथ बाबू बजला- “चलह आगू चारिम
बात (विचार)मे आबह। साधारण परिवारमे जन्म नेने लक्ष्मीनाथ गोसाई बच्चेसँ गाइयक
चरवाहि करै छला। बच्चेसँ ज्ञानक पिपासा जगि गेलैन। जगैक अनेक कारणमे एकटा कारण ईहो
रहलैन जे, ओना जन्म अठारहम शताब्दीमे भेल छेलैन, मुदा से भेल छेलैन शताब्दीक उत्तरार्द्धमे। मात्र साते-आठे बर्खक अवस्थामे
अठारहम शताब्दी समाप्त भऽ गेल रहैन। मिथिलांचलमे उन्नैसमी शताब्दीमे पच्चीसटा रौदी
भेल अछि।”
रौदी सुनि गुलटैन
बाजल-
“बहुत रौदी भेल..!”
विचारक प्रवाहमे तँ
गुलटेन बाजि गेल मुदा रौदीक प्रभाव की होइए, से थोड़े बुझैत रहए। मुराम जगह देख
दीनानाथ बाबू बजला-
“पहिने एक सालक
रौदीक फलाफल सुनि लएह। पछाइत दू-सलिया, तीन-सलिया, चरि-सलिया, केते कहबह, अपना
ऐठाम माने मिथिलामे बारह बर्ख तकक रौदी भेल अछि। बुझले हेतह जे सीताक जन्म जखन
भेलैन तखन मिथिला बारह बर्खक रौदीमे चलि रहल छल।”
अखन तक जहिना गुलटेन
तहिना तेतर, किताबमे तँ रौदी-दाही पढ़ने छल मुदा रौदी-दाहीक प्रभाव की होइ छै से थोड़े
बुझै छल। दीनानाथ बाबूकेँ विषयमे आगू बढ़ैत देख तेतर बाजल- “श्रीमान्,
पहिने एक-सलिया रौदीक प्रभाव कहियौ, पछाइत
दू-सलिया-तीन-सलियाक विषयमे कहबै।”
तेतरक खँतियाएल विचार
सुनि दीनानाथ बाबू बजला- “बेस मोन पाड़ि देलह। एक-सलिया रौदीक भरपाइ (पूर्ति) करैमे परिवारकेँ पाँच
साल लगैए। ओना, समय कम अछि, मोटी-मोटी
ई बुझह जे आजुक जे परिवेश अछि, माने आर्थिक रूपेँ, ओ बाबा लक्ष्मीनाथ गोसाईजीक समयमे नहि छल। मुदा मनुखक की मूल समस्या अछि से
नहि बुझै छला, सेहो बात नहियेँ अछि। जन-जनकेँ चिन्हैक चेतना
लक्ष्मीनाथ गोसाईकेँ छेलैन। एक तँ ओहुना दस-एगारह बर्खक पछाइत लक्ष्मीनाथ गोसाई
घरसँ निकैल विद्वत समाजक बीच अपन मनक जिज्ञासाकेँ पूर्ति करै छला, तैसंग अपन चिन्तन-मननकेँ सेहो प्रवाह-पूर्ण बनबैत आगू बढ़ैत रहला। नेपालक
यात्राक बीच नाथ सम्प्रदायबला सभसँ सेहो भेँट भेलैन जइसँ विचारमे सेहो परिपक्वता
एलैन।”
ओना, लक्ष्मीनाथ गोसाई
देशक प्रमुख धार्मिक तीर्थ-स्थानक भ्रमण सेहो केलैन, मुदा से
दोसर-तेसर भ्रमणकर्तासँ भिन्न विचारक रूपमे केलैन। ओ भिन्न-रूप छेलैन देश-कोससँ लऽ
कऽ ओइठामक जीवन-दर्शनकेँ (मनुक्खक जीवन दर्शन) देखब परिखब। तैबीच कवित्व शक्ति
प्राप्त भेने अपन जीवन-दर्शनक हिसाबसँ गीत-भजन सेहो रचना करै छला। अपन जीवन-दर्शनक
माने भेल उच्चकोटिक आध्यात्मिक दृष्टिकोण। एक राम वा कृष्ण वा कोनो आने ईश्वर किए
ने होथि मुदा बेवहारिक रूपमे जे चलैन समाजक बीच, माने
मनुक्खक बीच, भावात्मक रूपमे चलि रहल अछि तइसँ गम्भीर
दृष्टिये लक्ष्मीनाथ गोसाई अपन रचना केने छैथ।
उन्नैसमी शताब्दीमे पच्चीसटा
रौदी एक-सलियासँ चरि-सलिया-पन-सलिया धरिक भेल छल, तइ शताब्दीक तीन-चौथाइ समय
लक्ष्मीनाथ गोसाई अपना आँखियो आ नजैरियोसँ देख कऽ नीक जकाँ परेख चुकल छला जे
जीव-जन्तु ले पानिक की महत्व अछि आ ओकरा प्राप्त करैक उपाय की अछि। जन-जनमे जागरण
अनैले लक्ष्मीनाथ गोसाईजी जान अरोपि लागि गेला। लोककेँ जीबैक उपायक जड़ि-मूलकेँ
पकैड़ लोकक बीच अपनाकेँ रखि टोली बनबए लगला। जेकर उपयोग दू दृष्टिये करए लगला।
पहिल, वैचारिक रूपमे आ दोसर बेवहारिक रूपमे। जखने लोक
बेवहारिक जीवनकेँ पकैड़ चलए लगैए तखने जीवनक जे बाधा-रूकाबट अछि ओ हल हुअ लगैए। से
साधारण जन-गणक बीच भेल। जइसँ गाम-गाममे लक्ष्मीनाथ गोसाईक स्थानक (रहैक स्थान)
निर्माण भेल। स्थानक निर्माणक संग-संग पाइनिक उपाय सेहो कएल गेल। जन-सहयोगसँ
पोखरिक निर्माण सेहो भेल। अखन तक बत्तीस स्थानक चर्च अछि। घुमन्तु सोभावक रहबे
करैथ। घुमन्तु सोभाव लक्ष्मीनाथ गोसाईक ऐ दुआरे बनि गेल छेलैन जे मन तेते ललैक
गेलैन जे होनि एक्के दिनमे मनुखक सभ दुख हेरि ली। मुदा जुग-जुगसँ अबैत जन-समाजक
पराधीन जीवन रहल, जइसँ जहिना विचारक रूपमे तहिना बेवहारमे,
जीवन टुटि कऽ एते निच्चाँ गिर पड़ल जे चिन्ह-पहचिन्ह लोकक मेटा गेल।”
दीनानाथ बाबूक मुँह
बन्न होइते गुलटेन बाजल-
“एते पैघ
महात्म्य लक्ष्मीनाथ गोसाईमे छेलैन?”
हँसैत दीनानाथ बाबू
बजला-
“जेते बुझै
छहुन बौआ तहूसँ बेसी छेला, मुदा समाजो सत्ता आ शासनो सत्ता
तेना ग्रसित करैत रहलैन जे जेते मनमे छेलैन तेते तँ नहि मुदा एते जरूर केलैन जेते
एक साधारण मनुक्खक लेल असाध्य अछि। समैयो भऽ गेल, ऐगला विचार
दोसर दिन करब।”
q


text:
दरभंगा, मिथिला मिरर: बिहार मदरसा एजुकेशनल प्रोफेशनल वेलफेयर सोसाइटी अप्पन मांगक लेल एक दिवसीय धरना-प्रदर्शन केलक। प्रदर्शनकर्ता सब के कहब छल जे, आवेदन पत्र मे ई बात लिखल अछि जे, मदरसाक शिक्षक के मानव संस्थापन विभाग बिहार सरकारक पत्रांक 162 15 02 2011 के अनुसार सरकारी विधयालय मे नियोजित शिक्षक के बराबर वेतनक सुविधा भेटत। मुदा एहेन नहि भय रहल अछि। जहन कि पडोसी राज्य यूपी मे मदरसाक अध्यापक के हालही मे नियोजित कय सरकारी वेतन देल जा रहल अछि।
सोसाइटी के अनुसार ने वेतनमान आ ने सातम वेतन पे स्केलक स्वीकृति देल गेल अछि। अहि के अलावा सतावन बेतनमानक सेहो नहि भेटल अछि, अहि के अलावा बहुतो समस्याक लेल बिहार सरकारक ध्यान आकृष्ट करौलक अछि।
सोसाइटिक मांग छल जे, मदरसा मे सब नियोजित शिक्षकक समान काजक बदले समान वेतन देल जाय।
फोटो-काल्पनिक


text:
माथामे घुरछिआइत जब्बर सवाल अछि-
माइएकेर सौत लेल बेटा बेहाल अछि!
जन्म देनिहारिकेँ नोरमे नहाइत छोडि
चमचिकनीक चाम चटैत छौँडा नेहाल अछि
टोपीकेर लोभ देखा माथा बेचबाबए जे
जुनि पुछू मीत केहन शातिर दलाल अछि
प्यासलकेर हाथसँ छीनि लैछ लोटा आ
पटबैछ पानि जतऽ अरिया-उछाल अछि
बूझि गेलै सभकेओ बात जे भीतरिया छै
कतऽ छै जडि आ कथीक ई कमाल अछि!
माए देखि तिरपित होइ अपना सन्तानकेँ
एक-दू पैकार मुदा बाँकी सभ लाल अछि
(लेखन तिथिः २०६८/०१/१९-२७)
[जानकी (मैथिली) दिवसक पूर्वसन्ध्यामे ई गजल परसि रहल छी। कचकूह अवस्थामे परसल गेल ई गजल संरचनागत रूपेँ किछु कमजोर बुझा रहल अछि। जँ एहिमे सुधारक लेल कोनो रचनात्मक सूझाव भेटए तँ आभारी होएब।]


text:
Sunday, February 23, 2014
सगर राति दीप जरए , आन्दोलन आ बभनभोज- अतुलेश्वर
सगर राति दीप जरए , आन्दोलन आ बभनभोज- अतुलेश्वर
कथा साहित्यक प्रकाशन करए वला पत्र-पत्रिका अभावक कारण एकटा प्रश्न ठाढ़ भेल कि यदि मैथिलीक रचनाकारकें अपन रचनाक लेल कोनो मंच नहि भेटत तँ मैथिली आबयवला समयमे रचनाकारक अभाव सँ गुजरि सकैत अछि। आ मैथिली भाषा आ साहियक क्रान्तिकारी पुरुष डा.काञ्चीनाथ झा किरणक जन्म दिवसक अवसर पर लोहना गाममे जे समारोह आयोजन भेल छल ओहिमे पंजाबी भाषामे जहिना भरि रातिक कथा गोष्ठी कयल जा रहल छल ओहिना मैथिली भाषामे आरम्भ कयल जाए। आ कथा साहित्यक पुरोधा आ युवा साहित्यकारक पथपर्दशक स्व. प्रभाष कुमार चौधरीक नेतृत्वमे ई आन्दोलन प्रारम्भ भेल । कहल जा सकैछ जे काल सापेक्ष ई आन्दोलन मैथिली साहित्य लेल वरदान साबित भेल,कारण कतेको कथाकार, आलोचक एहि आन्दोलन सँ मैथिली साहित्य मध्य उपस्थित भेलाह तँ दोसर दिश एक नव आलोचनाक बाट फूजल। मुदा आइ काल्हि तँ एहि मे कथाक चर्चा सँ बेशी मानकीकरण,कखनो जातिवाद,कखनो भत्ताक गप्प होइत अछि। एतेक धरि जे कथाक गोष्ठीक अस्मिता पर कुठाराघात करैत किछु मैथिली अहित सेवी लोकनि ओकरा सरकारी संस्थाक कार्यक्रमसँ जोड़ि ओकर अस्मिता आ स्वतंत्रताक नष्ट करबाक प्रयास क’ रहल छथि। कारण जखनहिं साहित्य अकादेमी आ सरकारी संस्था सभसँ जोड़ल जाएत तँ एहि गोष्ठी सँ जनसहभागिता कम भेल जाएत आ कथा गोष्ठी अपन उद्देश्यक बाटसँ भटकि जाएत ई षडयंत्र हमरा जनैत एहि कारणेँ कएल जा रहल अछि , जे मैथिलीमे नव-नव रचनाकारक अभाव हुअए आ मैथिली साहित्य किछु वर्ग धरि सिमटि जाए। एहि तरहेँ बहुतों गोटा एहि बेरक कथा गोष्ठीकेँ सगर राति दीप जरएक श्रृंखला सँ नहि जोड़बाक आग्रह कयलन्हि अछि समर्थन हमरो अछि,कारण यदि हम सभ विरोध नहि करब तखनि ई लोकनि हमर सभक अस्मिता पर एहिना आघात कयल करताह आ जेकरा रोकब आवश्यक अछि, एहि लेल एकजूट होयब जरूरी अछि।नहि तँ एकटा आन्दोलन षडयंत्रक फाँसमे समाप्त भ’ जाएत।
हँ एहि गोष्ठी मे एकटा बात उठल छल जे बभनभोज। गोष्ठी कथा गोष्छी नहि भ’ बभनभोज भ’ गेल , ई सगर राति दीप जरए लेल एकटा आर आघात भेल । आशा करब आदरणीया विभा रानी सँ जे एहि आन्दोलनक दीपकेँ उद्देश्य सँ नहि भटकय देथि पुनः माँ जानकीक भाषा मैथिलीक आन्दोलन अपन उद्देश्य मे लागि जाए। आ सगर राति दीप जरए मैथिली कथा साहित्यक दीपकेँ मात्र जरौने टा नहि रहए ओ सम्पूर्ण विश्वमे मैथिली कथा साहित्यक दीप जगमगबैत रहए । एहि कामनाक संग हम सभ पुनः अपन आन्दोलनक नेतृत्व स्वयं करी आ घुसपैठिया लोकनिकेँ एहि आन्दोलन सँ भगाबी । एहि उद्देश्य संग दक्षिण भारत आबि आ माँ जानकीकेँ मोन पाड़ि।
Posted by Unknown at 1:58 PM
Subscribe to: Post Comments (Atom)


text:
जितिया पावनि के व्रत आशिन कृष्ण पक्ष अष्टमी कऽ होइत अछि । अपन-अपन सन्तानक दीर्घायुक लेल ई व्रत कएल जाईछ । 2019 में इ तिथि 21 सितंबर कए शुरू होएत आ 22 कए दुपहरिया 3:17 क बाद पारण अछि। मरूआ माछ 20 कए होएत।
ई व्रत अईहव आ वीधव सभ करैत छथि । वीधव सभ सप्तमी दिन नहाके अरबा-अरबाईन खाई छथि। अष्टमी दिन निराहार रहिक ई व्रत होईत अछि । एहि मे फलहार के कोन बात एक बून्द पानियो तक कंठ तर नहि जेबाक चाही । व्रत केनिहारि सब ओहि दिन कोनो नदी या पोखरि मे नहाथि । ओहि दिन असगर नहि नहेबाक विधान अछि । पाँच-सात गोटेक संग मील कऽ नेहेबाक चाही । व्रत केनिहारि नेहेलाक बाद झिमनिक पात पर खईर आ सरिसो के तेल जितवाहन के चढ़वैत छथि । खीरा, केरा, अँकुरी, अक्षत, पान-सुपारी, मखान, मधूर लऽ कऽ नवेद दैत छथि आ धूप-दीप जरबैत छथि । अपना पुत्रक दीर्घायु आ सब मनोरथ पूरा करबाक वरदान मंगैत छथि । कथा सुनलाक बाद सब अपन-अपन घर अबैत छथि । नवमी दिन फ़ेर ओही तरहें पूजा पाठ कऽ कऽ खीरा, अंकुरी, अक्षत, पान-सुपारी नवेद दऽ धूप=दीप जराकऽ विसरजन करैत छथि । जिनका लोकनिक संतान लग मे रहैत छथि से माय पहिने संतान के जीतबाहनक प्रसादी दऽ कऽ तखन अपने पारन करैत छथि । जिनकर संतान परदेश रहैत छथिन्ह या कतहु बाहर पढ़बा-लिखवा लेल गेल छथिन्ह तऽ हुनकर माय अपना बेटाक लेल जीतवाहनक चढ़ाओल अकुरी आ सुपारी राखी लैत छथि तकर बादे पारन करैत छथि ।
जितिया व्रत कथा एहि प्रकारे अछि –
एक दिन कैलाशक अति रमणीय शिखरपर बैसि पार्वती शंकर जी सँ प्रश्न कयलनि जे कोन व्रत वा तपस्या छैक जकरा कयला सँ सौभाग्यवती स्त्रीक सन्तान जीवित रहतैक । तकर उत्तर शंकर जी देलनि- आसीन कृष्ण अष्टमी तिथि कऽ यदि स्त्रीगण लोकनि पुत्रक कामनासँ शालिवाहन राजाक पुत्र जिमूतवाहनक कुशक प्रतिमा बना कलशक जल मे स्थापना कए तकरा खूब सुसज्जित कऽ नजदीक मे एक खाधि खुनि पोखरि निर्माण कऽ ओकर मोहार पर एक गोट पाकड़िक ठाढ़ि रोपि, ठाढ़िक ऊपर मे गोबर माटिक चिल्होड़िक निर्माण कऽ राखथि आ नीचा मे गीदरनीक आकृति बनाय राखि देथि । दुनूक माथ पर सिन्दूर पिठार लगाय फूल माला सँ युक्त भऽ धूप-दीप नैवेद्य लऽ बाँसक पात पर पूजा कयलासँ पुत्रक जतेक जे ग्रह चक्र रहैब अछि ताहि सँ मुक्ति भेटैत छैक आ ओकर बंशक वृद्धि होइत छैक आ संग-संग सब मनोरथ पूरा होइत छैक ।
एहि पृथ्वी पर समुद्रक किनार पर नर्मदाक किनार पर दक्षिण दिशा मे कनकावती नामक एकटा गाम अछि, जाहिठाम सब तरहक सेना सँ सुसज्जित मलयकेतु नामक राजा राज्य करैत छलाह । हुनके राज्य मे बहुलूटा नामक मरूभूमि छैक जकरा बिचे बाटे नर्मदा नदी बहैत छथि । ओकरे किनार पर एक गोट अति विशाल पाकड़ि गाछ छल । ओहि पाकड़िक धोधरि मे एकटा गिदरनी निवास करैत छलीह आ ठाढ़ि पर एक गोट चिल्होरनी निवास करैत छलीह । बहुत दिन एक संग निवास करबाक कारणे दुनू मे बड़ गाढ़ दोस्ती छल । ओहि नगरक निवास कयनिहारि महिला लोकनि ओहिगाछ लग आइ आसीन कृष्ण अष्टमी तिथि कऽ जिमूतवाहनक पूजा कऽ कथावाचक सँ कथा सूनि अपन-अपन घर गेलीह । गिदरनी आ चिल्होरनी सेहो व्रत केने छलीह । ओहो लोकनि घर गेलीह ।
ओहि दिन संध्या समय मे ओहिनगर के जे नामी सेठ तकर एकमात्र पुत्रक मृत्यु भऽ गेलैक। ओकर परिजन नर्मदा कातमे आबि संस्कार दऽ घर जाइत गेलाह । ओहि अष्टमी रातिमे टपाटप मेघ लागल छल । हाथ-हाथ नै सुझै । ओहि भयंकर अन्हार मे कखनो-कखनो बिजलौका लोकैत छलैक तकर इजोत मे ओहि मृतकक मांस देखि दिनभरिक उपासल गिदरनी तिनका धैर्य नहि राखल गेलनि। ओ गाछपर जे निवास कयनिहरि चिल्होरनी तिनका सँ प्रश्न कयलनि कि हे बहिना जागल छह । अनेक बेर गिदरनी द्वारा जिज्ञासा कयला पर चिल्हो कोनो जवाब नहि देल । तहन गिदरनी सोचलनि बहिना शायद सुति रहली । कैक बेर गिदरनी द्वारा जिज्ञासा कएलो पर जवाब नहीं भेटला पर ओ अपन धोधरि सँ निकलि नदी किनार पर जा ओहिठाम सँ अपन मुँहमे पानि आनि-आनि चिताके जे अग्नि तकरा मिझाओल ।
तखन चितामे अवशेष मांसक टुकड़ी तकरा खण्ड-खण्ड कऽ पेट भरि खेबो कयलनि आ अपन धोधरि मे आनि कय रखबो कयलनि । गाछ पर बैसल चिल्हो हिनकर समस्त करतूत देखैत छलीह । प्रातः काल गिदरनी चिल्हो सँ कहलनि सखी पारणाक चर्चा कियैक नहि करैत छी । रातुक बातके जानय वला चिल्होड़ि उदास होइत उत्तर देलनि हे सखी ! पारणा करू गऽ पारणा के बेर भऽ गेल । हम स्त्रीगण लोकनि द्वारा देल गेल अक्षत अंकुरीक नैवेद्य लऽ कऽ पारणा करैत छी । अहूँ करु गऽ ।
तहन कालक्रममे प्रयागमे कुंभ लगलै । संयोगसँ चिल्हो आ गिदरनी दुनू गोटे ओतय गेलीह । ओहिठाम एक संग दुनूक मृत्यु भऽ गेल । कुंभक मृत्युक कारण दुनू गोटेक जन्म वेदक ज्ञाता जे भास्कर नामक ब्राह्मण तिनका घरमे भेलनि । दुनू गोटे जौँआं जन्म लेल । दुनू के नामकरण भेल । चिल्हो जे छलीह से जेठ भेलीह हुनकर नाम शीलावती राखल गेल । आ गिदरनी छोट भेलीह । हुनकर नाम कर्पूरावती राखल गेल । दुनू गोटे जखन नमहर भेलीह कन्यादान योग्य तहन दुनू के कन्यादान भेल । पैघ जे शीलावती तिनक विवाह महामत्त नामक जे धनी-मानी लोक तकरा संग ओ छोटक विवाह मलयकेतु नामक महाराज तिनका संग ।
कालक्रमे कर्पूरावती गर्भवती भेलीह । बच्चा जन्म लेलकनि लेकिन नहि बचलनि मरि गेलनि । एहि तरहें कर्पूरावती के सात गोट पुत्र जन्म लेलकनि आ सातो मरि गेलनि । ओ लोकनि परम दुःखी रहैत छलीह ।
जेठ जे कन्या शीलावती हुनको सात टा पुत्र जन्म लेलकनि आ सातो जीवित छलनि । शीलावती के सेहो कर्पूरावतीक सातो पुत्रक मृत्यु के देखि बड़ संताप होइत छलनि ।
एहि दुःख सँ कर्पूरावती जिमूतवाहन व्रतक दिन खाट पर सुतल छलीह । राजा जहन गृहवासमे उपस्थित भेलाह तँ जिज्ञासा कयलनि – रानी कतए? तहन रानी के लगमे रहय वाली खबासीन से रानी के जाकऽ कहलक जे महाराज अहाँके तकैत छथि । रानी खबासीन द्वारा सम्वाद देलनि जे कहुन गऽ जे शयनागार मे छथि । तहन राजा आबि जिज्ञासा कयलनि “प्रिये ! एना किऐक सुतल छी” तहन ओ जवाब देलनि “सुखे सुतल छी” । राजा कहलनि “प्रिये उठू !” ताहि पर कर्पूरावती कहलखिन “अहाँ यदि हमरा संग सत्त करब तँ उठब नहि तँ नहि उठब” राजा कहलनि “अवश्य करब” । तहन रानी राजा सँ तीन बेर सत्त कराबौलनि ।
सत्त कयलापर कर्पूरावती ओछाओन सँ उठलीह आ कहलनि जे हमर जे बहिन शीलावती तकर सातो पुत्रक गरदनि कटा हमरा मँगा दिय । तखन राजा पृथ्वीके ठोकैत कान धरैत कहैत छथि “पापिन एहन बात अहाँ कियक बजलहुँ” एहि तरहें बेर-बेर कहलो पर हुनकर कोनो प्रत्युत्तर नहि सुनि हुनकर आज्ञा के स्वीकारि लेल । तहन राजा कहलनि काल्हि अहाँ के सातोटा सिर अनाकऽ द’ देब । कर्पूरावती हुनकर वचन के सत्य मानि जिमूतवाहनक पूजा कएल ।
तहन राजा अपन सत्यक रक्षा हेतु चण्डाल के बजाय आदेश देल “महामत्तक जे सातोटा पुत्र तकर गरदनि काटि कर्पूरावती के आनि दहुन ।” ओ प्रातः काल सातोटा मूरी आनि कए दए देलक । ओकरा देखि कर्पूरावती अति प्रसन्न भेलीह ।
कर्पूरावती ओ सातो मूड़ी के सात गो डाली मे पीयर कपड़ा मे बान्हि सातो पुतहुक पारणा लेल शीलावतीक ओतय पठा देलनि ।
शीलावती द्वारा निष्ठापूर्वक जिमूतवाहनक पूजाक ओ सातो डाली मुँहक जे मुण्ड से ताड़क फल भऽ गेल आ सातो बालक जीवित भऽ गेलाह । ओ सातो अपन घोड़ा पर चढ़ि अपन घर अएलाह । सातो भाय स्नान-ध्यान कऽ अपन -अपन पत्नी लग पहुँचलाह तँ सातो पुतहु अपन-अपन स्वामी के मौसी द्वारा पठाओल ताड़क फल देखय देलक आ कहलक जे अहाँक मौसी पारणा लेल पठौलनि अछि ।
ओम्हर कर्पूरावती शीलावतीक सातो पुत्रक वधक शोकाकुल कानब सुनक जे आनन्द तकर प्रतिक्षा मे बैसल छलीह । जहन कानब नहि सुनलनि तखन जिज्ञासा लेल पुनः दासी के पठाओल । दासी ओहिठाम सँ आबि सब समाचार सुनेलक । समाचार बुझि अति दुःखी भेलीह । तखन राजासँ जिज्ञासा कयलनि “हे महाराज ! काल्हि जे अहाँ शीलावतीक सातो बालकक सिर आनि कऽ देने रहि से ककरो दोसरक छलैक ?”
राजा उत्तर देल-“प्रिय ! अहाँक सोझामे ओ सातो मुण्ड राखल छल तहन एहन प्रश्न किएक करैत छी ”
रानी ताहि पर कहलनि “हमहूँ ओकरा सब के देखलियै तँ आश्चर्य भेल । ओ सब कोना जीवित भेल ?”
ताहिपर राजा कहलनि “हे प्रिये ! अहाँक बहिन पूर्व जन्म मे सत-व्रतक पालन कयने छथि जकर प्रभावसँ हुनकर सातो पुत्र जीवित भय गेलनि आ अहाँ ओहन व्रतक पालन नहि कएने छलहुँ जाहिसँ अहाँक पुत्र सब मरि-मरि गेल आ अहाँ दुःखी होईत गेलहुँ ।
राजाक मुँहसँ ई बात सुनि कर्पूरावती गुम भऽ ठाढ़ि रहलीह । अगिला बर्ष जिमूतवाहन जाहि दिन छलैक ओहिदिन अपना दासी के पठेलखिन महामत्तक जे स्त्री शीलावती तिनका ओहिठाम । ओ जाकऽ हुनका कहलनि जे रानी कहलनि अछि जे इ जे आइ दुनू गोटे एके संग पूजा करब आ कथा सूनब ।
तकर उत्तर शीलावती देलनि जे कर्पूरावती महारानी छथि हुनका सँ ई पूजा करब आ कथा सूनब संभव नहि छनि ।
दासी ओहिठाम आबि रानी के कहलनि । ताहि पर कर्पूरावती कहलखीन हुनका सातटा बालक छनि तकर गुमान छनि । प्रातः काल संग-संग पारणा करक लेल दासीकेँ पठेलनि । दासी पुनः आबि कहलकनि “ओ कहलनि जे हम दुनू गोटे एक संग पारणा नहि कए सकैत छी ।
ई सुनि जेना रानी के देहमे आगि लागि गेलनि । ओ खरखरिया मंगा पारणा के जावन्तो समान लय शीलावतीक ओहिठाम पहुँचलीह । ओहिठाम पहुँचलापर ओ पानि लए पैर धोआ आसन पर बैसा तखन पुछलखिन “अहाँ एहिठाम कोना पहुँचलहुँ ?” तकर उत्तर कर्पूरावती देलनि हम अहाँ संग मिलि कऽ पारणा करब ।
तकर जवाब शीलावती देलनि “हम अहाँ संग एकठाम पारण नहि करब । अहाँ राजाक जे राजभोग से करू आ आबो दुष्टताक त्याग करू”
कर्पूरावती तैयो थेथर जकाँ कहलथिन-“आइ हम अहाँ संग मिलिये कऽ पारण करब ।”
शीलावती ई सुनि जे आब ई मानयवाली नहीं अछि, पारणाक ओरिआओन मे लागि गेलीह आ कहलनि जे आब अहाँ हमरा संग मिलि अवश्य पारण करू ।
तखन शीलावती कर्पूरावती के कहलनि जे पहिने अहाँ हमरा संग नर्मदा तट पर चलू । दुनू गोटे ओहिठामसँ जा नर्मदा मे स्नान कयलनि । स्नानोपरांत शीलावती कर्पूरावतीसँ प्रश्न कयलनि “कि अहाँ के पूर्वजन्मक बात किछु स्मरण अछि ।” कर्पूरावती नहि कहलनि तहन शीलावती कहय लगलखिन- “यैह नर्मदा नदी अछि । यैह बाहुलुटा मरुभूमि अछि । आ यैह विशाल पाकड़िक गाछ अछि । पूर्व जन्म मे हम चिल्होरि छलहुँ अहाँ गिदरनी । एहि पाकरिक धोधरीमे अहाँ निवास करैत छलहुँ आ डारिपर हम । एहिठामक नगर निवासिनी महिला लोकनि जिमूतवाहनक व्रत कएने छलीह । एतय आबि ओ लोकनि पूजा कयलनि आ कथा सुनलनि । हम अहाँ दुनू गोटे व्रत कएने रहि । हमहुँ दुनू गोटे हुनके सभ लग मे कथा सुनलहुँ । कथा सुनि अपन-अपन निवास स्थान मे चलि गेलहुँ । ओहि दिन एहि नगर के जे सेठ तकर एकमात्र पुत्रक देहावसान भय गेलैक । ओ बन्धु बान्धव संग आबि चिता रचि संस्कार दय चल जाईत गेल । मध्य रात्रिमे अहाँ हमरा जिज्ञासा कएलहुँ । प्रिय चिल्हो ! जागल छी कि सुतल ? अहाँ थोर-थोर कालपर कैक बेर जिज्ञासा कयल हम जवाब दैत गेलहुँ । परन्तु अहाँ हमर बात नहि सुनलहुँ । तखन अहाँ जिज्ञासा के देखि देखि हम चुप्पी लगा देलहुँ । तहन अहाँ हमरा सुतल बुझि अपन धोधरि सँ निकलि मुँह सँ नदी सँ पानि आनि चिताके आगि मिझा पहिने भरि पेट माँस खयलहुँ आ तखन किछु आनि प्रातः कालक पारणा लेल सेहो राखि लेल ।
प्रातः भेने जहन अहाँ हमरा पारणा लेल कहलहुँ तँ रातुक जे वृतांत हम अहाँ के देखने रहीं तँ उदास मन हम कहलहुँ – अहाँ करु हम कयलहुँ । तखन हम ग्रामीण महिला लोकनि द्वारा देल गेल अक्षत आ अंकुरी लए पारणा कयलहुँ आ अहाँ जे रातुक नर माँस रखने रही से लए पारणा कयलहुँ ।
ई सब बात हमरा बुझल अछि आबिकऽ देखि लिय । ई कहि कर्पूरावतीक हाथ धए शीलावती ओहि पाकरीक धोधरि मे लय जा नर माँस आ हड्डी आ शेष मांस देखेलनि ।
तखन कर्पूरावती के शीलावती कहलखिन “व्रत भंगक दोष सँ अहाँक पुत्र सब मरैत गेल आ अहाँ दुःखी होईत गेलहुँ । हम नियमपूर्वक व्रतक पालन कयलहुँ तकर फलस्वरूप हमर सब पुत्र जीवित अछि आ हम प्रसन्न छी । तें हमरा अहाँमे विरोधाभासो अछि ।
कर्पूरावती पूर्वजन्मक वृतांत शीलावती सँ सुनि ओहिठाम अपन शरीरक त्याग कए देल । शीलावती ओहिठाम सँ धूमि घर एलीह । राजा अपन पत्नीक श्राद्ध कर्म कए निश्चिंत भऽ राज चलावय लगलाह । ओएह जिमूतवाहनक पूजा आई तक मृत्यु भवनमे लोक अपन सन्तानक दिर्घायुक कामनासँ करैत आबि रहल छथि । एहि व्रत के नियमानुसार करय वाली सब तरहें भरल-पूरल रहैत छथि । ई कथा सुनि कर्पूरक दीप जरा आरती कऽ पूजित देवताक विसर्जन करा दियनि । ईति ।
साभार – छठ पूजा डाट काम


text:
दिल्ली-मिथिला मिररः अपन पुरखा कें पिंडदान आ हुनक मोक्ष प्राप्तिक लेल पंद्रह दिन तक चलै वला पितृपक्षक शुरूआत अगस्त मुनिक तर्पणक संग मंगल दिन भय गेल। पहिल दिन प्रायः संपूर्ण भारत सहित नेपाल आ अन्य सनातनी जगह पर अगस्त मुनि कें तर्पण कैल गेल जाहि में फल आ फुलकी संग तर्पण कैल गेल। बुधदिन सं तर्पण केनिहार व्यक्ति लोकनि अपन पुरखा कें जल देतथि आ पिंडदान करताह। ओना त भारत में बहुत ठाम पिंडदान करवाक प्रचलन अछि मुदा भगवान विष्णुक नगरी ‘मोक्ष धाम गया में पिंडदानक किछु विशेष महत्व छैक।’ संपूर्ण विश्व सं लोक अपन-अपन पूर्वज लोकनि कें पिंडदान करवाक लेल गय में एकत्रित भय गेल छथि। पंद्रह दिन तक चलै वला अहि पिंडदानक लेल गया में भव्य तैयारी कैल गेल अछि।
गया में पिंडदान करैवला श्रद्धालुक संख्या लगातार बढि़ रहल छैक आ अहि कें देखैत प्रशासन श्रद्धालुक ठहरवा लेल विभिन्न जगह पर तंबू लगा श्रद्धालुक ठहरावाक व्यवस्था कैलक अछि। कर्मकांडक विधिक अनुसार गया में पिंडदानकर्ता लोकनि एक दिन, तीन दिन, सात दिन, पंद्रह दिन आओर सत्रह दिन तक कर्मकांडक अनुसार पितर कें पिंडदान आ तपर्ण करैत छथि। पंद्रह दिन तक चलैवला गया मेलाक लेल सुरक्षा व्यवस्थाक पुख्ता इंतजाम कैल गेल अछि। गया जिलाक वरिष्ठ पुलिस अधिक्षक निशांत कुमार तिवारी पत्रकार सं बात करैत कहलनि जे पितृपक्षक दौरान मेला क्षेत्र के 38 मंडल में बांटल गेल अछि। हर मंडल में जोनल अधिकारीक प्रतिनियुक्ति कैल जा रहल अछि। पुलिस प्रशासनक दिस सं 40 गोट पुलिस शिविर में 20-20 जवानक तैनाती कैल जायत। विष्णुपद मंदिर लग अस्थाई शिविर रहत। ओमहर सोमदिन बिहारक मुख्यमंत्री जीतन राम मांझी गया में पितृपक्ष मेलाक शुभारंभ कैलनि।
पैछला बरख अहि मेलाक दौरान आतंकी हमलाक जानकारी खुफिया विभाग द्वारा देल गेल छल। मेला क्षेत्र में सुरक्षा इंतजाम कें आओर बेसी पुख्ता करवाक लेल बम निरोधी दस्ता’क विशेष तैनाती कैल जा रहल अछि। हिंदू धर्मक अनुसार पितरक आत्माक शांति आ मुक्तिक लेल पिंडदान अहम कर्मकांडक रूप में मानल जाईत अछि। अनंत चतुर्दशीक प्रात सं शुरू भय तर्पण प्रायः महालया दिन तक चलैत अछि। अहि बीच तपर्ण आ पिंडदान केनिहार व्यक्ति केश-दाढ़ी नहि बनावैत छथि आ शाकाहारक पालन से करैत छथि।


text:
ममता शंकर/ नीलू कुमारी
सहरसा/दरभंगा । बिरौलवाली भैजीक आइ आंखि नोरायल अछि। इ नोर खुशीक अछि। आब कमला क धार हुनका नैहर जेबा मे बाधा नहि बनत। 16 घंटाक दूरी आब एक घंटा 16 मिनट भ जएत। सामा हो बा भरदुतिया भौजी चट द नैइहर चल जेतीह आ पट द सासुर घुरि अउतथि। अपन खुशी कए आइ ओ नुका नहि पाबि रहल छथि। कखनो नचारी त कखनो महेशवाणी गाबि रहल छथि। भौजी क आजुक रूप ओहि विद्यापतिक जेना भ गेल अछि जेकर दुहारि पर कहियो महादेव उगना बनि आयल छलाह। महादेवक एकटा नाम नीतिश सेहो अछि जे आइ भौजी क दुहारि पर सेवा यात्रा क क्रम मे नीतीश आयल छथि। ओ दरभंगा जिला क ठेंगहा मे कमला नदी पर पुल क शिलान्यास केलथि अछि। जहिया भौजी क विवाह भेल छल तहिया कमला पर तिरहुत सरकार क बनाउल लोहा क पुल छल। 1987 क बाढि मे ओ बहि गेल। तहिया स बस नाव क सहारे लोक नदी पार क मधेपुर अबैत-जाइत अछि। सड़क मार्ग स मधेपुर क दूरी पुल क टूटला क बाद 40 किमी भ गेल। पुल बनि जाए त इ दूरी छह किमी भ जाएत। पुल बनला स दरभंगा, मधुबनी, सुपौल आ सहरसा क दूरी कम भ जाएत।
एहि ठाम कमला पर पुल क मांग पुरान अछि । मांग पूरा नहि भेला स लोक नाउम्मीमद भ गेल छल। अचानक शिलान्यास क गप आयल त पूरा इलाका गवाह बनबा लेल पहुंच गेल। नदी पर भ रहल एहि जुटान मे भौजी नहि जा सकलीह। ओना सभा मे हुनकर गामक सब गेल छल। अल्पसंख्यक टोलक सेहो लोक गेल छल।
सभा मे पहुंचल महिला कए संबोधित करैत मुख्यनमंत्री कहला जे मिथिला मे पलायन क पीड़ा असहनीय अछि। एक समय छल जखन एहि इलाका क नौजवान विवाह क बाद मुंहबज्जि (सुहागराति) दिन रेलगाड़ी क टिकट देखैत छलाह। आब स्थिति मे सुधार भेल अछि, मुदा इ सुधार उल्ले खनीय नहि अछि। हम विशेष राज्य क मांग केकरा लेल क रहल छी, अहीं सब लेल, ताकि अहां सबहक इ विरह पीडा खत्मा भ सकए। बिहार क लोक रोजगार लेल बाहर नहि जाइथि। फेर पहिने जेकां आन ठामक लोक काज करबा लेल मिथिला आबथि। नीतीश भीड़ स हाथ उठवाकए इ संकल्प लेलथि जे बेटा हो बा बेटी, ओकरा स्कूल जरूर पठायब। एहि शपथ काल सभाक अंतिम छोर पर ठार निलोफर सेहो अपन दूनू हाथ उठेने रहल। तीनटा बेटी क माइ निलोफर सेहो आइ बुझि रहल अछि जे इ दुनिया ज्ञान क दुनिया छी।
विधानसभा मे विपक्ष क नेता अब्दुल बारी सिद्दीकी क विधानसभा क्षेत्र मे कमला नदी पर पुल क शिलान्यास करैत मुख्यमंत्री नीतीश कुमार कहला जे ओ विकास क नाम पर राजनीति नहि करैत छथि। हुनका लेल राज्य क जनता हुनकर परिवार अछि। राज्य क सबटा बच्चाक हुनकर बच्चां जेकां अछि, जेकर भविष्या लेल ओ चिंतित रहैत छथि। सभास्थ ल पर साइकिल स पहुंचल आरती आ सपना संग पूरा समाज थोपडी बजा मुख्यिमंत्री क भावना कए सम्माहन देबा मे पाछु नहि रहल।
जाहि ठाम नीतीश इ कहि रहल छलाह ओ ठेंगहा सिद्दीकी क विस क्षेत्र अलीनगर क हिस्सा अछि आ राजद विधायक ललित कुमार यादव क गाम तारडीह क बगल मे अछि।
अल्पससंख्यहक क बीच इ गप चर्च मे रहल जे क्षेत्र क विधायक अब्दुलबारी सिद्दीकी जखन पथ निर्माण मंत्री छलाह तखनो ओ इ पुल नहि बना सकलाह । 30 करोड़ टका क लागत स इ पुल दो साल बाद तैयार भ जाएत। मुख्यमंत्री पथ निर्माण विभाग क प्रधान सचिव प्रत्यय अमृत स सभा मे इ शपथ लेलथि जे विधानसभा चुनाव लेल आदर्श आचार संहिता लागू भेला स पूर्व ओ एहि पुल क उद्घाटन करताह। मुख्यमंत्री कहला जे कमला पर आओर पुल बनेबा क जरूरत अछि। मिथिला क विकास लेल एकरा पुल आ सडक जोडब जरूरी अछि। ओ कहला जे खंड खंड मे बंटल मिथिला क लोक क दुख स ओ परिचित छथि। राजद अध्यक्ष लालू प्रसाद क बिना नाम लेने ओ कहला जे जनता क खुशी मे हमर खुशी है, जनता अगर खुश अछि त हम खुश होएब। जनता क दुख हमर दुख छी। किछु लोक अपन खुशी लेल जीबैत अछि, बहुत आगू सोचलक त अपन कुल-खानदान क खुशी क इंतजाम करैत अछि। हमर परिवार त पूरा बिहार अछि। हम काज करैत छी राज्य क जनता लेल।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
आइ मिथिलाक लोकक छाती गर्वसँ चौड़ा भऽ रहल छल आ सिया बाबूक चर्चा सुनि कऽ आओर हुनका ऊपर विमर्श करैत अह्लादित छल लोकक हृदए। सिया बाबू चर्चित समाज सेवक आ लोकसेवक छथि, आइसँ दस बरख पहिने हुनका लग किछु नै रहनि मुदा आइ अपना जिला मुख्यालयक अनाबा पटना आ दिल्लीमे अपन कोठी छनि आ बेस जन समर्थन आओर राजनीतिक रुतबा सेहो।
परसू रातिमे एकटा स्थानीय कागतक ठोंगा, झोरा आओर लिफाफ बनबऽबला इकाइसँ ओ सत्रहटा बन्धुआ बाल मजदूरकेँ मुक्त करौलनि, तै लेल मीडिया हुनकर डंका दू दिनसँ पीट रहल अछि। हमहूँ , हुनका अपन समाजसेवाक क्षेत्रमे आदर्श मानि कऽ काज करऽबला, एकटा समाजसेवी छी आओर नारी उत्थानपर एकटा कार्यक्रमक आयोजन कऽ रहल छी। कार्यक्रमक प्रधान अतिथि के बनता एकर विचार संगठनमे कऽकए सिया बाबूकेँ प्रधान अतिथि बनबाक हेतु हुनका कोठीपर आग्रह कऽ आएल छी।
झक्क-झक्क झलकैत कोठीकेँ सुनियोजित सलीकासँ सजाओल अतिथि कक्षमे गहींर नक्काशीदार मूर्ति सभ जकर प्रत्येक गह-गह झलकैत सियाबाबूक धवल व्यक्तित्व जेना प्रदर्शन कऽ रहल हो। हमरा पता लागल, सिया बाबू घरक सफाइ अपने हाथे करै छथि। अइ सभमे हम ओझराएल रही कि सियाबाबू श्वेत दन्तराशिक मधुर मुखरित मुस्कानक संग पधारलनि। हम अपन कार्यक्रमक रूपरेखा बतबैत रहलियनि आ ओ शालीनतासँ सुनैत रहला।
अही मध्य एकटा बच्चा जूसक दूटा गिलासक संग एकटा नक्काशीदार शीसाक जगमे पानि आ एकटा खाली गिलास सेहो एकटा ट्रेमे लऽ कऽ आएल। ओ हमरा सभकेँ जूस लै लेल कहलनि आ अपने पानि ढारि कऽ पीलनि। हम सभ गप्प करिते रही तावत फेर कने कालक बाद वएह बच्चा चुपचाप आएल आ सभ खाली गिलास आ जग ट्रेमे लऽ कऽ चलि गेल। कने कालक बाद झनाक दऽ एकटा अबाज भीतरसँ आओल, लागल जेना किछु शीसाक खसलै। सियाबाबू हमरा सभकेँ आश्वासन दऽ कऽ कने हड़बड़ीमे भीतर चलि गेला। हमहूँ अपना सेक्रेटरीकेँ, जे नेता चिपकू लोक छला, हुनका चलबाक लेल उद्यत केलौं। तावत एकटा जोरक चित्कार कानमे पड़ल जेना ककरो जिब्बह कएल जाइत हो। हमरा रहल नै गेल, बाहर जा कऽ जुत्ता पहिरैक बदला कने भीतर दिस हुल्की देलिऐ तँ सिया बाबूकेँ देखलौं जे ओही बच्चाक दुनू कान पकरने हवामे लटकौने जेना उखाड़ि लेथिन आओर आँखिमे बहशीपन जेना ओ हुनक सभसँ पैघ दुश्मन हो। ई दृश्य हमरा लेल असह्य छल, हम पाछाँ मुड़ि कऽ जल्दीसँ जुत्ता पहीर अतिथि कक्षक बाहर आबि किंकर्तव्यविमूढ़ ठाढ़ रही तावत सियाबाबू अपन ओही मुखरित मुस्कानक संग हाथमे स्मारिकाक लेल अपन पत्र लेने प्रकट भेला। हम सभ बिदा लऽ बिदा भेलहुँ। कोठीसँ बाहर निकलबाक समए वएह बच्चाकेँ देखलौं जे हाथमे झोड़ा लेने सम्भवतः बजार जा रहल छल। चुँकि हमर चालि तीव्र छल तेँ हम सभ ओकरासँ आगाँ निकलि गेलौं मुदा ओकरा दिस देखलौं तँ ओकरा गालपर छल पाँचो आंगुरक छाप आ गालपर नीपल नोर संगहि कान दुनू लगै छल जेना रक्तरंजित हो, ततेक लाल। हम क्षुब्ध रही, की ईएह दुमुँहा व्यक्तित्व हमर आदर्श अछि?


text:
मैथिली साहित्यक अर्निश सेवा आ सृजन हेतु श्री जगदीश प्रसाद मण्डलकेँ आइ ‘राजकमल चौधरी साहित्य सम्मान
- प्रकाशित मितिः जेठ 19, 2079
- मधेश स्पेशल
- 89 पटक पढिएको
पुनम मण्डल
भारत / मैथिली साहित्यक अर्निश सेवा आ सृजन हेतु श्री जगदीश प्रसाद मण्डलकेँ आइ ‘राजकमल चौधरी साहित्य सम्मान- 2020’ प्रदान कएल गेलैन। ओना, उक्त सम्मानक घोषणा पूर्वहिमे भऽ चुकल छल आ सम्मान समाहरोह 07 मार्च 2021क रविदिन आई.टी.ए. सेन्टर, माछखोवा, गुवाहाटीमे आयोजित सेहो भेल छल। ओइ समय कोरोनाकाल चलि रहल छल जइ कारणेँ प्रतिभागी भाग नहि लऽ सकल छला।
मिथिला सांस्कृतिक समन्वय समिति, गुवाहाटी- असम द्वारा ई सम्मान सभ साल एक साहित्यकारकेँ प्रदान कएल जाइत अछि। तात्कालिक अध्यक्ष श्री प्रेमकान्त चौधरी निर्णय लेलैन जे मौका पाबि हम निर्मलीए आबि जगदीश बाबूकेँ सम्मानित करबैन। हलॉंकि मिथिला सांस्कृतिक समन्वय समितिक वर्तमान अध्यक्ष श्री सत्य नारायण साहुजी छैथ। आइ ओ दिन आएल जे दुनू महानुभाव हमरा घरपर (निर्मली आवासपर) आबि श्री मण्डलजीकेँ सम्मानित केलकैन अछि। अवसरिपर स्थानीय साहित्यप्रेमी एवं साहित्यकार श्री राजदेव मण्डल, प्रो. धीरेन्द्र कुमार, श्री राम विलास साहु, श्री अच्छेलाल शास्त्री, श्री दुर्गानन्द मण्डल, श्री विनोद कुमार, श्री नारायण प्रसाद सिंह, श्री मनीष जालान, श्री नवरत्न वेंगानी, श्री गुरुदयाल भ्रमर, श्री देवकान्त यादव, श्री रामप्रवेश मण्डल आदि उपस्थिति भऽ समारोहक गरिमाकेँ बढ़ेबामे सहयोग प्रदान केलैन। संगहि स्थानीय पत्रकार बन्धु ‘दैनिक भाष्कर’क श्री राम सागर साहु, ‘हिन्दुस्तान’क मो. इमामुद्दिन, ‘प्रभात खबर’क श्री भागवत कुमार आ यू-ट्यूब न्यूज चैनल’क श्री बादल कुमारजी सेहो अपन उपस्थिति ससमय प्रदान केलैन।
श्री जगदीश प्रसाद मण्डलजी उक्त पुरस्कार/सम्मानक अलावे आरो-आर पुरस्कार/सम्मानसँ समय-समयपर सम्मानित/पुरस्कृत होइत रहला अछि जेना, यथा- विदेह सम्पादक मण्डल द्वारा ‘गामक जिनगी’ लघु कथा संग्रह लेल ‘विदेह सम्मान- 2011’, ‘नै धारैए’ उपन्यास लेल ‘विदेह बाल साहित्य पुरस्कार- 2014-15’, ‘गामक जिनगी व समग्र योगदान हेतु साहित्य अकादेमी द्वारा- ‘टैगोर लिटिरेचर एवार्ड- 2011’, मिथिला मैथिलीक उन्नयन लेल साक्षर दरभंगा द्वारा- ‘वैदेह सम्मान- 2012’, मिथिला-मैथिलीक विकास लेल सतत क्रियाशील रहबाक हेतु अखिल भारतीय मिथिला संघ द्वारा- ‘वैद्यनाथ मिश्र ‘यात्री’ सम्मान- 2016’, रचना धर्मिताक क्षेत्रमे अमूल्य योगदान हेतु ज्योत्स्ना-मण्डल द्वारा- ‘कौमुदी सम्मान- 2017’, मैथिली साहित्यमे समग्र योदान लेल एस.एन.एस. ग्लोबल सेमिनरी द्वारा ‘कौशिकी साहित्य सम्मान- 2015’, आ मिथिला-मैथिलीक संग अन्य उत्कृष्ट सेवा लेल अखिल भारतीय मिथिला संघ द्वारा ‘स्व. बाबू साहेव चौधरी सम्मान- 2018’, चेतना समिति- पटनासँ ‘यात्री चेतन पुरस्कार- 2020’ तथा ‘पंगु’ उपन्यास लेल साहित्य अकादेमी- 2021


text:
कलकत्ता. प्रख्यात रचनाकार आ साहित्य अकादमीक अध्यक्ष सुनील गंगोपाध्यायक निधनक बाद अकादमीक अगिला संभावित अध्यक्षक नाम पर घोंघाउजक संग रविदिन २८ अक्टूबर २०१२ कें एतय भेल बैसार में भारी भरकम जनरल काउंसिल लेल 87 लोकक निर्वाचन सम्पन्न भेल. साहित्य अकादमीक कार्यवाहक अध्यक्ष विश्वनाथ तिवारी केर अध्यक्षता मे भेल बैसार मे विभिन्न प्रांत आ भाषा प्रतिनिधि लोकनि बेस चर्चा कयलनि आ नव जनरल काउंसिलक गठन पर सहमति जतओलनि.
दक्षिण कोलकाताक एक होटल मे भेल बैसार मे विभिन्न भाषा केर संगहि मैथिली प्रतिनिधिक मनोनयन सेहो भेल. ललित नारायण मिथिला विश्वविद्यालय केर स्नातकोत्तर मैथिली विभागाध्यक्ष डा॰ वीणा ठाकुर साहित्य अकादमी केर मैथिली प्रतिनिधिक रूप मे मनोनीत भेलीह अछि. अकादमी केर जेनरल काउंसिलक बैसार मे डा॰ ठाकुरक नाओ पर सहमति बनल. वर्तमान मैथिली प्रतिनिधि डा॰ विद्यानाथ झा 'विदित' केर कार्यकाल जनवरी 2013 मे समाप्त होयत, तकर बाद डा॰ ठाकुर केर कार्यकाल शुरु होएत.
ज्ञात हो जे डा॰ वीणा ठाकुर सहरसा मे विद्यालीय शिक्षा पूरा केलाक बाद दरभंगाक लनामिवि सं बीए आ एमए क' 1977 सं प्राध्यापिकाक पद पर कार्यरित छथि. 1985 मे डाक्टरेट केर उपाधि पाबय वाली डा॰ ठाकुर वर्ष 2008 सं साहित्य अकादमी केर मैथिली परामर्शदात्री समितिक सदस्या छथि.
डा॰ वीणा ठाकुर केर मनोनयन सं मैथिली साहित्य जगत मे हर्षक माहौल अछि. एहि पद केर रेस मे उदय नारायण सिंह 'नचिकेता', अजित आजाद आदि सेहो छलाह. मैथिलीक विभिन्न संस्था सभ द्वारा अन्य नाम सुझाओल गेल छल. कलकत्ता केर साहित्य प्रेमी लोकनि नचिकेता केर मनोनयन ल' आश्वस्त छलाह त' अजित आजाद केर नाओ सं युवा रचनाकार लोकनि कें नव आस छल, मुदा जखन डा॰ वीणा ठाकुर केर मनोनयन केर समाद पसरल त' लोक मे संतोष अछि.
मिथिला सांस्कृतिक परिषद् केर मंत्री ओ युवा रचनाकार मिथिलेश कुमार झा महिला प्रतिनिधि भेला पर हर्ष व्यक्त करैत कहलनि जे मैथिली केर उन्नयन मे नव गति आओत. महिला प्रतिनिधि सं हम सभ आशान्वित छी. दोसर दिस मिथिला विकास परिषद् केर राष्ट्रीय अध्यक्ष अशोक झा डा॰ वीणा ठाकुर केर मनोनयन पर कहलनि जे आशा अछि आब मैथिली मे युवा कें प्रोत्साहन भेटत. डा॰ वीणा ठाकुर सन निस्सन मैथिलानी सं मैथिली कें नव आस जागल अछि. एक अन्य युवा साहित्यकार अजित आजाद केर मनोनयन नहि भेने दुःख प्रकट करैत कहलनि जे मैथिली मे युवा भागीदारी केर बात कयनिहार बहुतो अछि मुदा आगां अयबाक अवसर देबयबला कम. संगहि नचिकेताक चयन नहि भेने कोलकाता केर बहुधा मैथिली प्रेमी केर मुंह सं खसैत छनि जे हुनक मनोनयन सं कोलकाता केर हेरायल-सेरायल साहित्यिक चुहचुही आपस आबि जाइत. डा॰ वीणा ठाकुर केर मनोनयन केर बाद बहुतो कहल-सुनल जायबला बात सभ पर विराम लागल अछि. महिला प्रतिनिधि सं किनको कोनो सिकाइत नहि छनि. सृजनात्मकता कें बढ़ावा देल जायब प्राथमिकता होयबाक चाही.
दक्षिण कोलकाताक एक होटल मे भेल बैसार मे विभिन्न भाषा केर संगहि मैथिली प्रतिनिधिक मनोनयन सेहो भेल. ललित नारायण मिथिला विश्वविद्यालय केर स्नातकोत्तर मैथिली विभागाध्यक्ष डा॰ वीणा ठाकुर साहित्य अकादमी केर मैथिली प्रतिनिधिक रूप मे मनोनीत भेलीह अछि. अकादमी केर जेनरल काउंसिलक बैसार मे डा॰ ठाकुरक नाओ पर सहमति बनल. वर्तमान मैथिली प्रतिनिधि डा॰ विद्यानाथ झा 'विदित' केर कार्यकाल जनवरी 2013 मे समाप्त होयत, तकर बाद डा॰ ठाकुर केर कार्यकाल शुरु होएत.
ज्ञात हो जे डा॰ वीणा ठाकुर सहरसा मे विद्यालीय शिक्षा पूरा केलाक बाद दरभंगाक लनामिवि सं बीए आ एमए क' 1977 सं प्राध्यापिकाक पद पर कार्यरित छथि. 1985 मे डाक्टरेट केर उपाधि पाबय वाली डा॰ ठाकुर वर्ष 2008 सं साहित्य अकादमी केर मैथिली परामर्शदात्री समितिक सदस्या छथि.
डा॰ वीणा ठाकुर केर मनोनयन सं मैथिली साहित्य जगत मे हर्षक माहौल अछि. एहि पद केर रेस मे उदय नारायण सिंह 'नचिकेता', अजित आजाद आदि सेहो छलाह. मैथिलीक विभिन्न संस्था सभ द्वारा अन्य नाम सुझाओल गेल छल. कलकत्ता केर साहित्य प्रेमी लोकनि नचिकेता केर मनोनयन ल' आश्वस्त छलाह त' अजित आजाद केर नाओ सं युवा रचनाकार लोकनि कें नव आस छल, मुदा जखन डा॰ वीणा ठाकुर केर मनोनयन केर समाद पसरल त' लोक मे संतोष अछि.
मिथिला सांस्कृतिक परिषद् केर मंत्री ओ युवा रचनाकार मिथिलेश कुमार झा महिला प्रतिनिधि भेला पर हर्ष व्यक्त करैत कहलनि जे मैथिली केर उन्नयन मे नव गति आओत. महिला प्रतिनिधि सं हम सभ आशान्वित छी. दोसर दिस मिथिला विकास परिषद् केर राष्ट्रीय अध्यक्ष अशोक झा डा॰ वीणा ठाकुर केर मनोनयन पर कहलनि जे आशा अछि आब मैथिली मे युवा कें प्रोत्साहन भेटत. डा॰ वीणा ठाकुर सन निस्सन मैथिलानी सं मैथिली कें नव आस जागल अछि. एक अन्य युवा साहित्यकार अजित आजाद केर मनोनयन नहि भेने दुःख प्रकट करैत कहलनि जे मैथिली मे युवा भागीदारी केर बात कयनिहार बहुतो अछि मुदा आगां अयबाक अवसर देबयबला कम. संगहि नचिकेताक चयन नहि भेने कोलकाता केर बहुधा मैथिली प्रेमी केर मुंह सं खसैत छनि जे हुनक मनोनयन सं कोलकाता केर हेरायल-सेरायल साहित्यिक चुहचुही आपस आबि जाइत. डा॰ वीणा ठाकुर केर मनोनयन केर बाद बहुतो कहल-सुनल जायबला बात सभ पर विराम लागल अछि. महिला प्रतिनिधि सं किनको कोनो सिकाइत नहि छनि. सृजनात्मकता कें बढ़ावा देल जायब प्राथमिकता होयबाक चाही.
(Report : मिथिमीडिया ब्यूरो )
Tags: हालचाल


text:
Monday, June 10, 2013
पूर्वजक मुक्ति
आचार्यजी पुराणक कथाक व्यख्यान करैत, “ब्राम्हन भोजन करेलासँ सात पूर्ख धरि मुइल पूर्वजक आत्माकेँ शांति आ जन्म मरणकेँ फेरीसँ मुक्ति भेट जाइ छैक मुदा ब्राम्हन चयनमे किछु सावधानी रखबा चाही। ब्राम्हन ओ जे माँस मदिरासँ दूर होथि। ब्राम्हन ओ जे झूठ, लोभ आ अहंकारसँ बचल होथि, जे भोर साँझ आन ब्राम्हन कर्म नहि तँ कमसँ कम गायत्री जाप अवस्य करैत होथि आ जिनका वास्तबमे भोजनक आवश्कता होइन, भरल पेटकेँ भरलासँ की लाभ।"आचार्य जीक गप्प सुनि हम सोचै लगलहुँ, “कि आजुक समयमे एहन ब्राम्हन भेटनाइ सम्भब आ कदाचित भेटो गेला तँ की हुनका भोजनक आवश्यकता हेतैन ? तँ की हमर पूर्वजक मुक्ति आब नहि होएत ?”
Subscribe to: Post Comments (Atom)


text:
फैज अहमद फैजक इ रचना पिछला किछु दिन स बहुत चर्चा मे अछि। एहि रचना कए करीब करीब सब भारतीय...Read more
आजादी असलियत मे उतरल मिथिला मे कि बलजुमरी थोपल गेल? ओइ दिन पुछने रहथि जगदेव मंडल गिदबास-निवासी हमर मित्र, जिनकर...Read more
कोश कोशक दूर बाधक- बीच कोशिक बाढ़ि देखल, प्रकृति जनु छलि आवि सूतलि रजत अम्बर ओढ़ि निश्चल। दूर क्षितिजक बिन्दु...Read more
कियै छै ,यौ? भ्रमण कैलों हैं विश्व भरि प्रभु, प्रतिभाक लोहा भी मनवैलिये यौ! चक्रव्यूह में आइखन अभिमन्यु नै, सत्तर...Read more
जानकी दाय, सीतानाथ बाबू के पत्नी, अपन गृहस्थी सुखपूर्वक चला रहल छथि ।मुँह पर हरदम संतुष्टि आ सेक्शन आफिसर के...Read more
पूर्णियाँ जाई वाली बस में अपन सीट लग सामान सब सरिया के, पत्नी के सीट पर बैसा के अपने पान...Read more
आजादी असलियत मे उतरल मिथिला मे कि बलजुमरी थोपल गेल? ओइ दिन पुछने रहथि जगदेव मंडल गिदबास-निवासी हमर मित्र, जिनकर...Read more
यौ महापराक्रमी पांडव गदाधारी भीम ! सखी -समुदाय पूछैए जे हम इंद्रप्रस्थक राजप्रासाद मे कियै नै रहै छी, कियै बौआइत...Read more
आब आओर कतेक प्रतीक्षा? कोमल कुसुम सन कोपल, भई कठोर वट विशाल! आब और कतेक प्रतीक्षा? पंछी पखेरू जो उड़े...Read more


text:
लाल काकी आ सनेश
लाल काकी आ सनेश4 mins 12.3K 4 mins 12.3K
लाल काकी भगवती घर सँ निकइल अपन कनियां के आवाज लगबय लगलीह।
कनियां... ऐ कनियां.... कत्त छी?
कनियां चिन्मार सँ बाहर आइब कहलखिन्ह
मैऽ यै हम भानस बना रहल छियनि। हिनकर पुजा भऽ गेलन्हि?
लाल काकी असोरा पर राखल पीढ़ी लऽ बैसि गेलीह आ कहलखिन्ह...
हां कनियां भऽ गेल भगवती के पुजा।
खैनाई बनि गेल तऽ दऽ दिअ खाई लेल।बड्ड भूख लागल अइछ । काइल उपास रहय न ।
कनियां कनि दबल आवाज में कहय लगली..
मैऽ यै...तीमन आ दाइल रन्हां गेल छन्हि। भात के अधहन चढ़ल छन्हि चुल्हा पर। भात रन्हाइ में कने बेर लगतनि।
लाल काकी भुख सँ परेशान छलिह कहय लगलीह..
ऐते अबेर कियैक भऽ गेल भानस में।
कनियां के लगलन्हि जे कहीं साउस खिसिया नइ जाइथ ...कहय लगलीह..
ओ पोखरि बाली काकी आयल छलखिन्ह.. जखन ई पोखरि गेल छलखिन्ह नहाई लेल।
लाल काकी के अपन ओ दियादनी एको रत्ती नइ सोहाइत छलखिन्ह। ओ सदिखन लाल काकी के पुतोहू के साउस के खिलाफ कान भरइत रहइ छलखिन्ह। ओ तऽ पुतोहूये एहन सोझ छन्हि जे हुनकरनकर बात पर कान नइ दैत छन्हि .. नइ तऽ पोखरि बाली काकी तऽ कहिया ने दुनू के भिन्न करबा देने रहितऽथिन ।
काकी के मन अनमना गेलन्हि ...अनमनैले मोन सँ पुतोहू सँ पुछलखिन्ह...
ओ कथी लेल आयल छलीह भोरे भोर?
पुतोहु ...सनेश देबय आयल छलखिन्ह।
पुतोहु साउस के किछ बाजय सँ पहिनहे कहय लगलखिन...
भात बनबि में तऽ बेर छन्हि । तीमन संगे सनेश बला पुरी आ रन्हुआ दऽ दियनि। भात बाद में खा लिहइथ।
लाल काकी... आर कथि दऽ गेलीह ओकरा संग में।
पुतोहू.. सांच आ पिरुकिया छैन्ह।
लाल काकी ...हई हुनकर रन्हुआ कौनो खै जोगरक रहइ छई? छुछ कऽ पाइन में चाउर पका उपर सँ कने दुध टपका दइत छथिन्ह रंग उजर करबा लेल। चीनीयों नइ दइ छथिन जै लोक मीठे स्वाद लेल खा लेतई। खाली पइन छोह रहइ छैक ओ रन्हुआ।पूरीयो अगबे आंटा के रहइ छैक। दाइल त जैना छुआ कऽ हटा दइ छथिन्ह।
पुतोहू अनमनैल ठाढ़ छलिह ।साउस के बात चुपचाप सुईन रहल छलिह ।
कनी बजला के बाद लाल काकी कहलखिन्ह..
लाऊ वैह दऽ दिअ ..भूख सँ पेट जड़ल जा रहल अइछ। संग में कनि अहगर कऽ दही आ चीनी दऽ दिअ।
पुतोहू साउसक बात सुइन झट दऽ थारी लगा कऽ लऽ एलीह आ भनसाघर में चलि गेलीह।
दू दिन बाद पोखरि बाली काकी अगंना अबिते आवाज देलखिन्ह.... कनिय्य्यां...कत छी यै?
कनियां हुनकर आवाज सँ बुईझ गेलीह कि साउस गाम में ककरो सँ सनेश के खिधाउंस केली आ वैह सुइन काकी उलहन देबा लेल एली।
कनियां.....गोर लागई छियनि काकी... आबथु ने ..बइसथु।
पीढ़ी पर काकी के बइसा कनियां अपने हुनका सामने बइस गेलीह।
काकी... ऐं यै कनियां.. साउस नइ देखाईत छइथ?
कनियां... मैऽ गेल छथिन्ह गाछी दिस काकी।कौनो काज छलैन मैऽ सँ ?
काकी...काज कि रहत ..किछ गप्प सुनलहुं सैह पुछय चइल एलहुं।
काकी कनियां के किछ कहबा सँ पहिनेहे आगां गप्प कहय लगलीह।
अहाँ के साउस जे संउसे कहने फिरइ छथिअहाँ के साउस जे सगरो कहने घुरैत छथि जे हमर सनेश खराब छल..हमर रन्हुआ पनि सोह अइछ.. ओं यै कनिय्य्यां.. हमहूँ देखने छी सबटा.. आई ने पाइ भऽ गेल अइछ ..ओहो दिन छल जखन अहाँ के साउस साग के संग मकई के रोटी खाइत छलीह। ओ तँ धन् अहाँक घरबला ..बच्चा पिंजाब में खटई अइछ आ अहाँ के साउस बङका बङका गप्प कयने फिरइत छथि।
कनियां...काकी ..मैऽ के तऽ इहो जनिते छथिन्ह।किया हुनकर बात के मोन पर लऽ लइ छथिन्ह ई। ओ तऽ ओनहिते किछ बाईज दइ छथिन्ह।
काकी किछ कहितथि..ताबइत लाल काकी अंगना आइब गेलीह। दियादिनी के देखिते बुईझ गेलीह जे गंउवा सब आईग लगा देने अइछ। ओ पोखरि बाली काकी के देख कह लगलीह....बहिन यै ई एतय छथिन्ह.. हम तऽ हिनके अगंना सँ आबि रहल छियनि..
ओ कनियां के दिस देख कहय लगलीह..कनियां ..आहां काकी के चाह सरबत किछ पुछलियन नइ आ छुच्छे गप कऽ रहल छी...जाउ जल्दी सँ बहिन लेल सरबत बनौने आऊ... आ हं मीठ कने अहगर सँ देबइ..बहिन के मीठ बिशेष पसिन्न छैन।
लाल काकी के आवेस देखि पोखरि बाली काकी सब बात बिसइर गामक आन आन लोकक बात करय लगलीह। कनी काल बाद ओ कहलीह...लाल कनियां ..आब जै दिअ यै..बड्ड अबेर भऽ गेल ..अंगना में कनियां अउनाईत हेतइ कि मैऽ कतय चलि गेलीह।
लाल काकी मोने मोन प्रसन्न भेलीह। बात सरबते में समटा गेल । मोन कने और आंनदित भऽ गेलनि...आवेश करय लगलीह..
कनी काल आर बइसथ ने बहिन.. दिन देखा तऽ आबई छथिन्ह ..ताहू पर सदैद जंका जल्दी केने रहइ छथिन्ह।मोन भइर गप्पो नइ होइत अइछ हिनका सँ।
ताही बीच अपन कनियां के कहय लगलखिन... कनियां ..काकी लेल पान लगा नेने ने आऊ..जा रहल छइथ काकी।
कनियां झट पान लगा कऽ लऽ ऐली आ काकी के पान दऽ गोर लाइग विदा केलीह।
काकी के अंगना सँ जाईते दुनू साउस पुतोहु एक दोसरा के मुंह देख कहय लगलीह... आई तऽ जान बांईच गेल ।


text:
खतराक घंटी तहन बाजल जहन मार्च 2022 केर मध्य मे देशक विदेशी मुद्रा भंडार मात्र 975 करोड़ डॉलर रहि गेल छल। जुलाई 2021 मे ई 1175 करोड़ डॉलर छल। लगभग सात मास मे नेपालक विदेशी मुद्रा भंडार मे लगभग 200 करोड़ डॉलर यानी 24 हजार करोड़ नेपाली टाका कम भ’ गेल अछि। देशक केंद्रीय बैंक विदेशी मुद्रा आ अन्य परिसंपत्ती कें अपना लग रखैत अछि। आवश्यकता पड़ला सँ एहि सँ देनदारीक भुगतान सेहो कयल जाइत अछि। जहन कोनो देश निर्यातक समानांतर आयात बेसी करैत अछि त’ विदेशी मुद्रा भंडार घट’ लगेत अछि। पारंपरिक रूप सँ मानल जाइत अछि जे कोनहु देशक विदेशी मुद्रा भंडार कम सँ कम सात मासक आयातक लेल पर्याप्त होमक चाही। नेपालक विदेशी मुद्रा भंडारक क्षमता अखन 6.7 मासक अछि जे चिंताक विषय अछि। कम होइत विदेशी मुद्रा भंडार कें ल’ क’ किछु लोक नेपालक तुलना श्रीलंका सँ सेहो कर’ लागल छथि।
नेपाल सरकार अप्रैलक शुरुआत मे सेंट्रल बैंकक गवर्नर महाप्रसाद अधिकारी कें निलंबित क’ देने छल। नेपालक स्थिति कें सुधारबाक लेल आयात कें कम करबा लेल कतेको आवश्यक डेग सभ उठाएल गेल अछि। अखन नेपाल विदेश सँ अबैबला अनावश्यक समान पर रोक लगा देने अछि।
जहन नेपालक अर्थव्यवस्था मे आयात-निर्यातक गप करैत छी त’ दूटा ट्रेड पार्टनर बहुत महत्वपूर्ण भ’ जाइत अछि। पहिल भारत आ दोसर चीन। इएह कारण अछि जे नेपाल लगभग 62 प्रतिशत विदेशी व्यापार भारत सँ करैत अछि आ लगभग 14 प्रतिशत चीन सँ।
भारत पर कते निर्भर अछि नेपाल
नेपाल राष्रट बैंकक साल 2019-20 केर प्रोविजनल डेटा कें देखला सँ पता चलैत अछि जे नेपाल लगभग 1,060 करोड़ डॉलर केर विदेशी व्यापार कयलक। एहि मे आयात लगभग 980 करोड़ डॉलर आ निर्यात लगभग करोड़ डॉलरक छल। नेपाल विदेश सभ सँ कुल जतेक सामान कीनैत अछि ओहि मे लगभग 70 प्रतिशत समान भारत सँ अबैत अछि। एकर माने अछि जे नेपाल 70 प्रतिशत आयात भारत सँ करैत अछि। जे साल 2019-20 मे लगभग 620 करोड़ डॉलरक छल।
नेपाल भारत सँ सभसँ बेसी वाहन आ स्पेयर पार्ट्स, तरकारी, चाउर, पेट्रोलियम प्रोडक्ट, मशीनरी, दवाइ, एमएस बिलेट, हॉट स्टील, इलेक्ट्रिक सामान आ कोयला कीनैत अछि। निर्यातक बात करी त’ साल 2019-20 मे भारत नेपाल सँ लगभग 57 करोड़ डॉलरक व्यापार कयलक। एहि मे मुख्य रूप सँ इलाइची, जूस, जूट, आयुर्वेदिक दवाइ, ऑयल केक, पाम ऑयल आ टेक्सटाइल सँ जुड़ल समान अछि।
चीन पर कते निर्भर अछि नेपाल?
भारतक बाद जँ कोनो देश अछि जाहि सँ नेपाल सभ सँ बेसी व्यापार करैत अछि त’ ओ अछि चीन। 2019-20 मे नेपाल चीन सँ लगभग 149 करोड़ डॉलरक समाश कीनलक आ लगभग एक करोड़ डॉलरक समान बेचलक। नेपाल चीन सँ सभ सँ.बेसी दूरसंचार उपकरण आ पुर्जा, वीडियो टेलीविजन, केमिकल फर्टिलाइजर, बिजलीक समान, कच्चा सिल्क, रेडीमेड गारमेंट्स आ जूता कीनैत अछि। ओतै हस्तशिल्प समान वुलेन कारपेट, गहूमक आटा आ रेडीमेड गारमेंट सनक समान चीन कें बेचैत अछि। भारत आ चीन दुनू देशक संग नेपालक व्यापार घाटा बहुत बेसी अछि। इएह कारण अछि जे नेपालक विदेशी मुद्रा भंडार पर बेसी भार परल अछि।
खराप होइ अर्थव्यवस्थाक कारण की अछि?
की कारण अछि जे नेपालक विदेशी व्यापार घाटा एतेक बेसी अछि? आ की ई नेपालक खराप होइत अर्थव्यवस्थाक पाछू असगर पैघ कारण अछि फेर किछु अन्य कारण अछि? नेपालक त्रिभुवन विश्वविद्यालय मे अर्थशास्त्रक प्रोफेसर रहि चुकल हरिबंश झा कहैत छथि जे कोरोना महामारीक बाद नेपालक संबंध पड़ोसी देशक संग संबंध प्रभावित भेल अछि। खास क’ चीनक संग व्यापारिक संबंध तेजी सँ बदलल अछि। चीनक समान नेपाल मे तेजी सँ बिका रहल अछि जहनकि नेपाल अपन समान चीन मे ओतेक तेजी सँ नहि बेचि पाबि रहल अछि। कोरोना महामारीक समय सँ नेपालक सीमा पर प्रतिबंध लागल अछि। कोरोना सँ पहिने एक दिन मे सैकड़ो ट्रक बॉर्डर पार करैत छल। मुदा महामारीक बाद एक दिन मे पाँच सँ दस ट्रक प्रतिदिन क्रॉस क’ पाबि रहल अछि। जकर कारण नेपाल भारत आ चीन संग व्यापार नहि क’ पाबि रहल अछि।
नेपाल मे विदेशी आयक सभ सँ पैघ स्रोत नेपाल अछि। प्रतिवर्ष लाखो पर्यटक नेपाल अबैत छथि। एहि मे भारत आ चीन दुनू देशक पर्यटक केर पैघ संख्या रहैत अछि। साल 2018 मे नेपाल मे 15 लाख सँ बेसी टूरिस्ट आएल छलाह जे साल 2019 मे घटि क’ लगभग 11 लाख रहि गेल। साल 2019 मे सभ सँ बेसी नेपाल जाइबला पर्यटक मे सभ सँ बेसी पर्यटक भारतक छल। एकर संख्या दू लाख सँ बेसी छल। ओतै लगभग एक लाख 70 हजार चीनी पर्यटक नेपाल पहुँचल छल। कोविड बाद एकटा नमहर समय धरि नेपालक सीमा बंद रहल आ पर्यटक लोकनि नूपाल घुमबा लेल नहि जा सकला। पर्यटन नेपालक आयक सभ सँ एकटा पैघ स्रोत अछि जे कोविड बाद सभ सँ बेसी प्रभावित भेल अछि।
बीबीसी नेपाली सेवाक संवाददाता संजय ढकालक अनुसार पर्यटक के आएब चीनेटा सँ कम नहि भेल अछि अपितु पश्चिमी देश सँ सेहो कम भेल अछि। काठमांडू पोस्टक एकटा समाचारक अनुसार 2018-19 मे पर्यटन सँ नेपाल कें 75 बिलियन नेपाली टाकाक कमाइ भेल जे 2020-21 मे मात्र 7 बिलियन नेपाली टाका रहि गेल छल। माने कोरोना महामारीक बाद नेपालक पर्यटन क्षेत्र मे 90 प्रतिशत केर कमी देखल गेल अछि। विदेशी मुद्राक एकटा महत्वपूर्ण स्रोत नेपालक लेल पर्यटन अछि। पर्यटन क्षेत्र केंक्षफढ़ावा देबाक लेल नेपालक वित्त मंत्री पर्यटक कें फ्री बीजा देबा पर विचार क’ रहल छथि।
रेमिटेंस मे आएल भारी गिरावट
नेपालक अर्थव्यवस्था कें मजगूती सँ ठाढ़ रखबा मे.रेमिटेंस केर सभ सँ पैघ हाथ अछि। नेपालक जीडीपी केर एक चौथाइ भाग रेमिटेंस सँ अबैत अछि। विदेश मे काज कयनिहार प्रवासी मजूर वा प्रोफेशनल लोक पैसा अपन देश पठबैत छथि त’ ओकरा रेमिटेंस कहल जाइत अछि। नेपालक लगभग तीस लाख लोक विदेश मे काज करेत छथि।
विदेशी मामलाक विशेषज्ञ आ द इमेजइंडिया इंस्टीट्यूट केर अध्यक्ष रॉबिंद्र सचदेव कहैत छथि जे कोविड समय मे सभ सँ बेसी नोकरी गेल जकर कारण रेमिटेंस मे लगभग 50 प्रतिशत केर कमी आएल अछि। रेमिटेंस द्वारा नेपाल मे लगभग 800 करोड़ डॉलर सलाना अबैत छल जे घटि क’ लगभग 450 डॉलर रहि गेल अछि। रेमिटेंस मे कमीक कारण नेपालक विदेशी मुद्रा भंडार पर व्यापक प्रभाव परल अछि।
एफडीआइ निवेश मे आएल कमी
नेपाल मे एफडीआइ निवेश मे चीन 2014 सँ लगातार नंबर वन अछि। चीनक सरकारी समाचार एजेंसी शिन्हुआ केर अनुसार नेपाल मे होम’बला प्रत्यक्ष विदेशी निवेशक 90 प्रतिशत असगर चीन.सँ अबैत अछि। ई निवेश हाइड्रो-पॉवरस, सीमेंट, हर्बल मेडिसिन आ टूरिज़्मक क्षेत्र मे अछि। साल 2019-20 मे नेपाल मे कुल प्रत्यक्ष विदेशी निवेश 95 मिलियन अमेरिकी डॉलर एबाक छल जाहि मे 88 मिलियन अमेरिकी डॉलर केर भरोस असगर चीन देने छल। मुदा कोरोना महामारी आ नेपाल मे चलि रहल राजनीतिक अस्थिरताक बीच एहि मे बहुत कमी आएल।
अमरिकी निवेश सँ बिगड़ल चीन
नेपाल मे चीनक रुचि कम हेबाक पाछू एकटा अहम कारण अछि अमरीका। अमरिका आ नेपालक बीच 50 करोड़ डॉलर केर समझौता 2017 मे भेल छल।.’मिलेनियम चैलेंज कॉरपोरेशन नेपाल (MCC-Nepal)’ अंतर्गत एत’ इंफ्रास्ट्रक्चर परियोजनाक विकास लेल 50 करोड़ डॉलर देम’ बला अछि। एहि समझौता मे अमरीका दिस सँ नेपाल मे बिजलीक अल्ट्रा हाई-वोल्टेज ट्रांसमिशन लाइन बनेबाक चर्चा अछि। नेपाली संसद कें एकरा दू सालक अंदर मंजूरी देबाक छल। नेपाली सरकार मे सहयोगी द आ विपक्षी पार्टी कें समझौताक वर्तमान स्वरूप सँ आपत्ति रहनि। हुनक कहब छल जे समझौता मे संशोधन होमक चाही किएक त’ एकर किछु प्रावधान सँ नेपालक संप्रभुता कें खतरा भ’ सकैत अछि। कोरोना महामारीक कारण एहि मे विलंब भेल मुदा 2022 एकरा मंजूरी द’ देल गेल अछि। चीन अमरीकाक विरोध त’ खूलि क’ नहि कयलक मुदा एहि सँ जुड़ल प्रश्नक उत्तर मे चीनक विदेश मंत्रालयक प्रवक्ता वांग वेनबिन कहलनि जे चीन, नेपालक संप्रभुता आ हितक मूल्य पर.स्वार्थी एजेंडा कें.आगू बढ़बैबला प्रतिरोधी कूटनीति आ कर्यक विरोध करैत अछि। नेपाल मे बढ़ैत अमरीकाक डेग सेहो चीन आ नेपालक केमिस्ट्री कें किछु हद धरि प्रभावित कयलक अछि।


text:
एलिसन जेनी
एलिसन ब्रुक्स जेनी (जन्म १९ नवम्बर, १९५९) एकेडमी पुरस्कार विजेता एक अमेरिकी अभिनेत्री छी । ओ एक अभिनेत्रीक रूपमे हास्य कुशलतासँ आत्मविश्वास आ दक्ष महिलाक रुपमे प्रदर्शनक सङ्ग अपन बहुमुखी प्रतिभाक लेल जानल जाएत अछि ।[२] बोस्टन, म्यासाचुसेट्समे जन्मल, जेनीक पालन पोषण, ओहायोमे भेल छल । केनयन कलेज सँ स्नातक कएलाक बाद, १९८४ कऽ गर्मी समयमे ओ रोयल एकेडमी अफ ड्रामाटिक आर्टमे अध्ययन करवाक लेल छात्रवृत्ति भेटल छल ।
टेलीविजनमे अभिनयक लेल हिनका सात बेर प्राइमटाइम एमी पुरस्कार प्राप्त भेल, हिनकर पहिल चारि एमी पुरस्कार, एनबीसीक नाटक द वेस्ट विङ्ग (१९९९-२००६) पर सी.जे. क्रेगक रूपमे हिनकर भूमिकाक लेल भेटल छल ।
सन २०१७ मे, ब्लैक कमेडी आई, टोन्या मे लावोना फे गोल्डनक भूमिकामे हिनकर प्रदर्शनसँ व्यापक प्रशन्सा आ बहुतो पुरस्कारसभ कऽ अर्जित केनए छल, जहिमे सर्वश्रेष्ठ सहायक अभिनेत्रीक लेल अकाडमी पुरस्कार, सर्वश्रेष्ठ सहायक अभिनेत्रीक लेल एकटा गोल्डन ग्लोब अवार्ड, उत्कृष्ट अभिनेत्रीक लेल एकटा स्क्रीन एक्टर्स गिल्ड अवार्ड, आ सहायक भूमिकामे सर्वश्रेष्ठ अभिनेत्रीक लेल बाफ्टा पुरस्कार समाबेश अछि ।
व्यक्तिगत जीवन[सम्पादन करी]
फिल्मोग्राफी[सम्पादन करी]
एहो सभ देखी[सम्पादन करी]
बाह्य जडीसभ[सम्पादन करी]
- इन्टरनेट चलचित्र भण्डारणमे एलिसन जेनी
- एलिसन जेनी टिसिएम चलचित्र डेटाबेसमे
- एलिसन जेनी इन्टरनेट ब्रोडवे डेटाबेसमे
- इंटरनेट ऑफ़ ब्रॉडवे डाटाबेस पर एलिसन जेनी
- एलिसन जेनी
- "एलिसन जेनी", The Guardian (London, UK), जनवरी २८, २००८। The Guardian
सन्दर्भ सामग्रीसभ[सम्पादन करी]
- ↑ "Allison Janney On Sex, Sorkin And Being The Tallest Woman In The Room : NPR", NPR, अगस्त ४, २०१४, अन्तिम पहुँच जनवरी ५, २०१५।
- ↑ Jones, Kenneth (अगस्त २९, २००७), "Dolly Parton Says 9 to 5 Will Play Broadway in 2009", Playbill.com, मूलसँ जनवरी २५, २००८-मे सङ्ग्रहित, अन्तिम पहुँच जनवरी २१, २००८।
|deadurl=प्यारामिटर ग्रहण नै केलक (सहायता)


text:
Wednesday, September 4, 2013
आँच
जिला अस्पताल। डा० श्रीमती देवी सिंह। पेशेंटकेँ शुक्ष्म परिक्षण कएला बाद परिक्षण कक्षसँ बाहर आबि कुर्सीपर बैसैत, सामने अपन कॉलेजक संगी सुधासँ, “ई कि अहाँ तँ कहलहुँ सुटीयाक वर दू वर्ख पहिने मरि गेल छै मुदा ओ तँ तीन महिनाक गर्भसँ अछि।”
“से कोना ! हमरा तँ ओ कहलक ब्लडींग बेसी भए रहल छै, तेँ हम ओकरा लए कऽ अहाँ लग आबि गेलहुँ नहि तँ हमरा कोन काज छल एहि पापक मोटरीकेँ लए कऽ एतए आबैकेँ।”
“से कोनो नहि, कएखनो-कएखनो कए एना हैत छैक। गर्भ रहला उतरो संजम नहि कएलासँ ब्लडींग बेसी होइत छैक परञ्च पतिकें मुइला बादो ई गर्भ कतएसँ।”
“से की पता ई पाप कतएसँ पोइस लेलक मुदा ओकरो कि दोख बएसे की भेलैए मात्र बीस वर्खक बएसमे ओकर घरबला छोरि कए परलोक चलि गेलै। एहिठाम पच्चपन वर्खक पुरुखकेँ ब्याहक अधिकार छै मुदा ओहि समाजक लोक बीस वर्खक विधवाकेँ एहि अधिकारसँ बंचित केने अछि आ जखन आँच पजरतै तँ किछु नहि किछु पकबे करतै ओ चाहे रोटी होइ वा हाथ।”
Subscribe to: Post Comments (Atom)


text:
या कुन्देदु तुषार हार धवला,या शुभ्र वस्त्रा वृता,
या वीणा वर दण्ड मण्डित करा, या श्वेत पद्मासना।
या ब्रह्मा च्युत शंकरः प्रभृतिभीः देवैः सदा वन्दिता,
सा माम् पातु सरस्वती निःश्सेष जाड्यापहा।।
या वीणा वर दण्ड मण्डित करा, या श्वेत पद्मासना।
या ब्रह्मा च्युत शंकरः प्रभृतिभीः देवैः सदा वन्दिता,
सा माम् पातु सरस्वती निःश्सेष जाड्यापहा।।
"सरस्वती" शब्दक उत्पत्ति "सरस'' (प्रवाह) आ 'वती' (जाहि स्त्री मे प्रवाह हो) सँ भेल अछि. अन्य भारतीय भाषा मे हुनक भिन्न-भिन्न नाम अछि। तेलुगु मे "चडुवुला तल्ली" (Chaduvula Talli) आ "शारदा" नाम अछि. कोंणकणी में शारदा, वीणापाणी, पुस्तक-धारणी, विद्यादायिनी निर्दिष्ट अछि. प्रसिद्ध श्रॄंगेरी मंदिर पर शारदे, शारदाम्बा, वाणी, वीणापाणी आदि उल्लिखित अछि. तामिल मे कलैमंगल (Kalaimangal), कलैवाणी (Kalaivani) वाणी सेहो कहल गेल अछि. हिनक संबोधन में "शारदा" (जे शरद ऋतु पसंद करय), "वीणापुस्तक-धारणी" (जे बीणा आ पुस्तक धारण करय), "वाक्देवी", "वाग्देवी", "वाणी" (बोलीक देवी), "वरदायनी" (जे उदारता सँ वर प्रदान करय) इत्यादि प्रसिद्ध अछि.
सनातन धर्म में "सरस्वती" केँ ज्ञान, संगीत, कला आ विज्ञानक अधिष्ठात्री देवी मानल गेल अछि. ओ ब्रह्माक सहचरी आ हुनक शक्ति रुप मे परम पूजनीया छथि. त्रिमुर्ति, "सरस्वती", "लक्ष्मी", आ "पार्वती" मे सँ एक छथि. यएह त्रिमुर्ति, "त्रिदेव" केँ विश्वक सृष्टि, पालन आ संहार में मदति करैत छथि. सरस्वती पश्चिम आ मध्य भारतक जैन धर्मावलम्बीक लेल सेहो परम पूजनीय छथि. बौद्ध धर्म मे सरस्वती केँ "संरक्षक देवी" क रुप मे मानल जाईत छथि. सरस्वती वर्मा मे "थुराथाडी"(Thurathadi), मालदीव मे तिपितिका (Tipitika), चीन मे 'बिअनसीएतीअन' (Biancaitian), थाइ मे "सुरसावादी" (Surasawadee) आओर जापान मे "बेनजैतेन" (Benzaiten), नामे संबोधित भऽ संपूजित होइत छथि.
ऋगवेद मे सरस्वती केँ नदी रूप मे साकार देवी मानल गेल अछि. पश्चात् वैदिक युग (Post Vedik Age) मे हुनक अस्तित्व नदी रूप मे क्रमशः समाप्त होइत गेल आ साहित्य, कला एवं संगीत सँ जुड़ैत चल गेल. हिन्दू मान्यतानुसार, सरस्वती ज्ञान, चैतन्य, वृहत वा व्रह्माण्डिय ज्ञान, सृजन, ज्ञानोदीप्ति, संगीत, कला, वाक्शक्ति एवं सामर्थक देवी मानल गेल छथि. स्कंद पुराण मे सरस्वती केँ "शिवानुजा" अर्थात् शिवक छोट बहिन कहल गेल अछि. वेदान्तक अनुसार, हुनका ब्रह्माक "स्त्री-शक्ति" (Feminine Energy) मानल गेल अछि जे आदिशक्तिक एक रूप छथि. देवी-महात्म्य मे त्रिमुर्ति, "महाकाली", "महालक्ष्मी", "महासरस्वती" मे सँ एक मानल गेल छथि आ अष्टभुजा रूप मे वर्णित छथि. तंत्र सार मे "नील-सरस्वती केँ 'महातारा" क दोसर रूप सरस्वती जे वाक् सरूपा छथि, जे नादी रूप मे दृष्यमान होइत छथि, जिनका मे निरन्तर प्रवाहक प्रवेग अछि. वाक् रूप मे सरस्वती सृष्टिक पर्याय छथि. वाक् सँ सृष्टि संभव अछि. वाक मे प्रकाश आ ध्वनिक सम्मिश्रण अछि. वाक् केँ सृष्टिक प्रथम दिवसक रूप मे मानल गेल अछि. वैह तऽ प्रकाशक प्रथम विकिरण आ नादक पहिल स्फोट अछि.
आधुनिक वैज्ञानिक जकरा 'बिग-बैंग' (Big-Bang) कहैत छथि— सएह वाक् सृष्टिक उपोद्घात अछि. ॠगवेदक वाकसूत्र मे वाक्देवता स्वयं कहैत छथि— "अहं राष्ट्री संगमनी वसूनां, चिकीतुषी प्रथम यज्ञियाम्". हमही एक-दोसरा सँ भेटै वला शोभा छी, हम समष्टि चेतनाक सौंदर्य, हम पृथ्वीक सभ अधिष्ठाता आ वस्तु केँ एक दोसरा सँ अभिमुख करऽ वाली शक्ति छी, जे अपन अज्ञानता, अपन अपूर्णता, अपन कमी केँ बुझऽ बला छथि आओर एहि कारण सँ पूर्णताक लेल अपन सूक्ष्मतर भावसत्ता सँ एकाकार होएबाक लेल यज्ञ करऽ बला, परस्पर भावक अनुष्ठान करऽ बलाक प्रेरक शक्ति हमहीं छी. ऋगवेदक ई रूपक वाक केँ 'गॅाड-पार्टिकिल' (God-Particle) सिद्ध करैछ. सूक्ष्मतर सभ भाव सत्ता केँ एकाकार करऽ बला ई तत्व सृष्टि सृजनक आधार अछि.
वाक् जखन सरस्वतीक रूप रचना मे अपन कल्पना कएलक तऽ सृष्टि विकासक निर्मल चेतनाक प्रतीक प्रतिमा बनि गेली. नदी बनि ई सत्वोद्रेकक प्रवाहक अंतरंग धारा बनली. ई धारा धवल अछि आओर एहि सँ अवगाहित होइ बला सेहो स्वच्छ आ निर्मल भऽ स्फटिकवत चमकऽ लगैत अछि, हुनक अंतरंग प्रोद्भासित भऽ जाइत अछि. कुंद, इंदु आ तुषार सभक कांतिक प्रतिरोपण कएलो पर वाक् सन प्रकाश चेतना केँ नहि पाओल जा सकैछ. वाक् देवीक आसन आधार श्वेत पद्म अछि. हुनक वाहन श्वेत हँस अछि. एहि सभ श्वेत आधार मे एकटा आंतरिक प्रवाह निरंतर अछि, जकरा सत्वोद्रेक केँ रूप मे ग्रहन कएल जा सकैछ। कमल पुष्प केँ समान एहि सृष्टिक मिलन भेल अछि. कमल पुष्पक फुलेनाइ कोनो सामान्य घटना नहि. एकरा खुलला सँ ध्वनी आ प्रकाशक विस्फोट होइछ. संपुटित पुष्प चटकारी दऽ केँ उन्मीलित होइछ. श्वेत रंग-लीलाक उन्मेश अछि. सृष्टिक विकाशक लेल जे भारतीय धारणा अछि ताहि मे विष्णुक नाभी सँ उत्पन्न होइ बला, कमल पुष्प पर ब्रह्माक आसन छनि. एहि सभ धारणा मे कोनो-ने-कोनो एकसूत्रता अछि. सरस्वती ब्रह्माक मानस पुत्री छथि. एहि आधार पर सृष्टिक संरचना मे सरस्वतीक अपन महत्व अछि. एहि सँ सरस्वती संगीत, साहित्य आ कलाक देवी रूप मे प्रतिष्ठित भेली. संगीत, साहित्य आ कला सृष्टि मे स्वतंत्रताक समर्थक अछि.
ब्रह्माक सृष्टि रचना मे जखन-जखन अन्हारक प्रतिछाया जीवनक उन्मुक्तिक लेल अवरोध करैछ, तखन-तखन कला-सृष्टि जीवनक उज्ज्वल संभावना बला स्वतंत्रताक देवी सरस्वतीक चित्रण श्वेत वस्त्र धारिनी, श्वेत कमल पर विराजित दिव्य स्त्री केँ रूप मे कएल जाइत अछि जे पूर्ण सत्य ज्ञानक प्रतीक अछि. श्वेत रंग शुद्ध आ सत्य ज्ञानक प्रतीक मानल जाइत अछि. सामान्यतया हुनका चतुर्भुजी दर्शाओल जाइत अछि जे मानवक मन, बुद्धि, सतर्कता आ स्वावलम्बनक द्योतक अछि. दोसर दिस ई चारू हाथ, चारि वेद केँ दर्शबैत अछि. वेद मे तीन तरहक साहित्य भेटैत अछि—
(1) काव्य - ऋगवेद मे स्तुति, (2) गद्य - यर्जुवेद मे गद्य आ (3) संगीत - सामवेद मे हाथक पुस्तक गद्यक, स्फटिक माला काव्य एवँ वीणा संगीतक प्रतीक चिन्ह अछि.
कुम्भ एहि तीनूक शुद्धताक प्रतीक अथवा हुनक शक्ति, जाहि सँ मानवक चिंतन केँ शुद्ध रखैत छथि. दोसर दृष्टिकोण अछि जे—
पुस्तक (वेद) सांसारिक, दैविक, अविनाशी आ सत्य ज्ञानक संगहि विज्ञान एवँ धर्मग्रन्थ मे हुनक सिद्धि केँ दर्शवैत अछि. स्फटिक माला ध्यान आ धर्म केँ चिन्हित करैछ. कुँभ सृष्टि एवँ शुद्धताक मानक अछि. वीणा हुनक कला एवँ संगीतक सिद्धिकप्रतीक अछि. "अनुराग" नाम हुनक संगीत-प्रेम केँ दर्शा स्पष्ट करैछ जे भावनाक अभिव्यक्ति संगीत सँ होईछ.
पएर लग हँस जे हुनक वाहन सेहो मानल जाइछ, ऒ नीर-क्षीर विवेकी अछि, ऒ नीक-बेजाय अथवा विनाशी-अविनाशीक बीच अन्तर करब सिखबैत अछि. कतौ-कतौ हुनक वाहन रूप मे मयूर केँ देखाऒल जाइत अछि. मयूरक सवारी शिक्षा दैछ जे वाह्य सौंदर्य सँ विलग भऽ अविनाशी सत्यक लेल बुद्धिमान बनी. हिन्दू हुनक पूजा मात्र शैक्षणिक ज्ञानक लेल नहि कऽ मोक्षक हेतु सेहो करैत अछि.
गोवा, महाराष्ट्र आऒर कर्नाटक मे सरस्वती पूजा, महासप्तमी केँ "सरस्वती आवाहन" सँ प्रारंभ होइत अछि आ विजया दशमी केँ "सरस्वती उव्दसन" सँ समाप्त होइछ. पुर्व आ पुर्वोत्तर भारत (त्रिपुरा, आसाम, उड़ीसा, प० बंगाल आ बिहार ) मे सरस्वती पूजा बसंत-पञ्चमी (सिरपञ्चमी) केँ मनाऒल जाइछ. दक्षिण भारत मे सेहो सरस्वती पूजा "नवरात्री" मे होइछ. अन्तिम दू अथवा तीन दिनक शक्ति उपासना सरस्वती केँ समर्पित कएल जाइछ. तमिलनाडु मे सरस्वती पूजा "आयुध पुजा" संग मनाऒल जाइछ जाहि मे अस्त्र-पूजन आ यंत्रक स्थापन होइछ. नवमी दिन पुस्तक, वाद्ययंत्र एवँ औजार केँ सरस्वती लग राखि पूजा होइछ. विजया दशमी दिन पुस्तक एवँ वाद्ययंत्रक पूजन सम्पन्न कए "विद्यारंभ" कएल जैछ. पुस्तक, काँपी आ लेखनी मे सरस्वतीक बास मानल जाइत अछि आ एकर आदर सम्पूर्ण भारत मे होइत अछि.
— संतोषी कुमार
Tags: आलेख


text:
मानैत छी जे नहि अछि एक्खन, दुनियाकेर भूगोलमे
तैयो छी हम बचाकऽ रखनहि जकरा माइक बोलमे
सोहर, लगनी, जटाजटिन कि झिझिया, साँझ, परातीमे
एकहकटा मिथिला जीबैए, एकहक मैथिल छातीमे
लोहछल नस-नसमे एखनहु तिरहुतिया सोनित बरकैए
केहनहु बज्जर मैथिलकेर धड़कनमे मिथिलहि धड़कैए
जिनगीक तुलसी चौरामे नित बरैत दीपक बातीमे
एकहकटा मिथिला जीबैए, एकहक मैथिल छातीमे
बगय-बानि बदलल रहितो माथा संस्कारक पाग जतऽ
विद्यापतिकेर गीतक सङ्ग पसरल मधुमय अनुराग जतऽ
होरीक रङ्ग, धुरखेलक सङ्ग सुकरातीक उक्कापातीमे
एकहकटा मिथिला जीबैए, एकहक मैथिल छातीमे
सुरुजक अगुआनीलए जइठाँ महिँस-पीठपर पसर खुलै
सैर बराबरि गबैत जतऽ पौरखिया चाँचर प्रेम झुलै
करसी जरबैत घूरमे आऽ कनकन्नी पचबैत गाँतीमे
एकहकटा मिथिला जीबैए, एकहक मैथिल छातीमे
मन-मनमे दहकैत चिनगीकेँ हवा लगाकऽ प्रखर करी
अन्हड़िमे बहकैत जिनगी ठेकनाएल पथपर मुखर करी
कतऽ-कतऽ बौआएब कते, जोड़ी मन-तार गतातीमे
एकहकटा मिथिला जीबैए, एकहक मैथिल छातीमे


text:
Monday, April 9, 2012
विजय हरीश - किकिऔनी
दुइ गोट लेखक मित्र छलाह। एकटा नव तँ दोसर पुरान। पुरान किछु हद धरि एक मोकामपर पहुँचि गेल छलाह। तँ नवका हुनका लग बेर–बेर दौड़थि। पुरनका बेचारे आजिज भऽ गेल छलाह अपन नव मित्रसँ। मुदा बाजताह की? कहबाके लेल, मुदा छलथि तँ मित्र। एक दिन ओ कविताक माध्यमे अपन पीड़ा व्यक्त केलखिन आ कविताक शीर्षक देलथिन–किकिऔनी।
नोट- “सगर राति दीप जरय” सरसठिम कथा गोष्ठी, मानाराय टोल, नरहन (समस्तीपुर) मे पठित
Posted by Unknown at 10:27 PM
Labels: विजय हरीश
Subscribe to: Post Comments (Atom)


text:
मसाला कोकी
मसाला कोकी पश्चिमी भारतक एक सिन्धी व्यंजन छी। मसाला कोकी मसालेदार आ सिन्धी स्वाद शैली कोकी नुस्खा छी, जे बस एक मोट गहूम क आटाँ पराठा प्याज आ मसालासँ भरल एक स्वादिष्ट नाश्ता पकवानमे सँ अछि।
सामग्रीसभ[सम्पादन करी]
- २ कप गहूम क आँटा
- १ प्याज काटल गेल
- २ हरीयर मिर्चाइ काटल गेल
- १/२ छोट चम्मच कैरम बीज (Ajwain)
- १/२ छोट चम्मच लाल मिर्चाइक पाउडर
- १/२ छोट चम्मच गरम मसालाक पाउडर
- १ बडका चम्मच घी
- ताजा हरियर धनिया काटल गेल
- किछ टकसाल पत्ते काटल गेल
- नमक स्वाद अनुसार
- खाना पकावेक लेल तेल


text:
बरिसाल
बारिसाल (बङ्गाली: বরিশাল) बङ्गलादेशक एक मुख्य शहर छी जे कीर्तनखोला नदिक किनारमे अवस्थित अछि । ई शहर बङ्गलादेशक दक्षिण-मध्य क्षेत्रमे अवस्थित अछि । ई बरिसाल जिला आ बरिसाल विभागक प्रशासनिक मुख्यालय आ सभ सँ पैग शहर छी । ई बङ्गलादेशक सभ सँ पुरान नगरपालिका आ नदी बन्दरगाहक रुपमे रहल अछि । बरिसाल नगरपालिका सन् १९७६ मे ब्रिटिश राजक समयमा स्थापना भेल छल आ २५ जुलाई २००२ मे नगरपालिका निगममे स्थानोन्न्ति कएल गेल छल । सन् २०११ कऽ राष्ट्रिय जनगणना अनुसार ई शहरक जनसङ्ख्या ३२८,२७८ रहल अछि आ ई शहरमे ३० टा वार्डसभ आ ५० टा महलसभ अछि । ई शहरक कुल क्षेत्रफल ५८ वर्ग किलोमिटर रहल अछि ।
जनसाङ्ख्यिकीसंपादित करें
सन् २०११ कें राष्ट्रिय जनगणनाक अनन्त परिणामक अनुसार बरिसालक जनसङ्ख्या (बरिसाल नगर निगमक अधिकार क्षेत्र अन्तर्गत) ३२८,२७८ रहल अछि जहिमे सँ परुषक जनसङ्ख्या ५१.६३ आ महिलाक जनसङ्ख्या ४८.३७% रहल अछि ।
बरिसालको शहरीया लोकसभक साक्षरता दर ७५.३% अछि जे राष्ट्रिय औसत ५६.५% सँ अधिक छी । बरिसालमे लगभग सम्पूर्ण लोक बङ्गाली छी ।
भूगोलसंपादित करें
बरिसाल शहरक कुल क्षेत्रफल ५८ वर्ग किलोमिटर रहल अछि । बरिसाल जिल्लाकें केन्द्रक रुपमे रहल ई शहरकें मदारीपुर, लक्ष्मीपुर, चाँदपुर, शरियतपुर जिलाद्वारा उत्तर तर्फ सँ घेरल अछि तँ पटुवाखाली, बर्जुना आ झालोकोटी जिला एकरा दक्षिण दिशा दिस सँ घेरने अछि । खोरदबाद, एरियल खान, कमलीजरा आ कीर्तनखोला ई शहरक मुख्य नदीसभ छी ।
अर्थतन्त्रसंपादित करें
बरिसाल बङ्गलादेशक सभ सँ बेसी धान उत्पादन केनिहार शहर छी । ई शहरमे बलाम (एक प्रकारक बासमती धान) एक लोकप्रिय धान छी । ई शहर पानक लेल सेहो प्रख्यात अछि । शहरकें नदीसभद्वारा घेरल भेलाक कारण एतय माछ सेहो पर्याप्त मात्रमे भेटैत अछि । नारियल ई शहरक एक मुख्य फलफुल छी । ई शहर सँ अखन हल्सा माछ, सिमेन्ट, धान, औषधिसभ अायात होएत आएल अछि ।
खेलकुदसंपादित करें
ई शहरमे क्रिकेट आ फुटबल अत्याधिक रुचाएल खेल छी तहिना कबड्डी आ टेनिस सेहो लोकप्रिय रहल अछि । बरिसाल विभागीय रङ्गशाला ई शहरक अन्तर्राष्ट्रिय रङ्गशाला छी जहिमे विविध प्रकारक खेलसभ खेलल जाएत अछि । ई रङ्गशालाक कुल दर्शक क्षमता १५,००० रहल अछि ।
सन्दर्भ सामग्रीसंपादित करें
- ↑ "बरिसाल शहरको अग्रिम योजना -", बङ्गलादेश सरकार, मूलसँ १४ अप्रैल २०१५-मे सङ्ग्रहित, अन्तिम पहुँच १४ अप्रैल २०१५।
|deadurl=प्यारामिटर ग्रहण नै केलक (सहायता)
- ↑ "बरिसाल शहर परिसद, बङ्गलादेश", अन्तिम पहुँच १२ अप्रैल २०१५।
- ↑ "२०११ राष्ट्रिय जनगणना , बङ्गलादेश", बङ्गलादेश राष्ट्रिय तथ्याङ्क विभाग, पृ: ३८, मूलसँ ८ दिसम्बर २०१५-मे सङ्ग्रहित, अन्तिम पहुँच १५ डिसेम्बर २०१५।
|deadurl=प्यारामिटर ग्रहण नै केलक (सहायता)


text:
मधेपुरा । मधेपुरा मे प्रस्तावित ग्रीन फील्ड विद्युत रेल इंजन कारखाना क भाग्य 31 अगस्त कए खुलि सकैत अछि। कई बेर रद़द भ चुकल तारीख क बाद केंद्र सरकार एकर वित्तीय निविदा लेल फेर स 31 अगस्तक तारीख निर्धारित केलक अछि। तकनीकी निविदा लेल चारिटा अंतरराष्ट्रीय कंपनी सीमेन्स, बोम बार्डियर्स, जीई आ आरस्ट्रांग चुनल गेल अछि। सब किछु ठीक रहल त 31 अगस्त कए वित्तीय निविदा खुललाक बाद एहि कारखाना क निर्माण क गति तेज होएत । अंतिम रूप स कोनो कंपनी क चयन त 31 कए बाद बुझना जायत, मुदा सूत्र क मानि त अमेरिकी कंपनी जीई आ बोम बार्डियर्स क बीच मुख्य मुकाबला अछि ।
उल्लेखनीय अछि जे एहि कारखाना कए प्राथमिकता द केंद्र सरकार ‘मेक इन इंडिया’ प्रोजेक्ट मे एकरा बिहार क मॉडल प्रोजेक्ट बनेबाक फैसला लेलक अछि। कारखाना स लकए इंजन निर्माण क काज अंतरराष्ट्रीय स्तर क कंपनी करत। वर्तमान मे इ प्रोजेक्ट 13 सौ करोड़ रुपये क अछि। एहि ठाम प्रतिवर्ष 12 हजार अश्वशक्ति (हॉर्स पावर) क आठ सौ विद्युत रेल इंजन क निर्माण होएत। चार सौ देश क जरूरत पूरा ककरत जखनकि शेष विदेश मे बेचल जाएत।
कारखाना लेल 965.42 एकड़ भूमि क दरकार अछि। भूमि-अधिग्रहण मे मुआवजा पर किसान सब आपत्ति दर्ज करा रखने छथि। हुनकर मांग अछि जे मौजूदा बाजार मूल्य स चौगुना मुआवजा देल जाए। जिला भू-अर्जन शाखा स प्राप्त जानकारी क अनुसार भूमि क अधिग्रहण रेलवे भू-अर्जन अधिनियम-2008 क तहत भेल अछि। एहि लेल ओहि अधिनियम क तहत निर्धारित मुआवजा सेहो देय होएत। बहरहाल, अधिग्रहित तीन सौ एकड़ भूमि क मालिक कए सूचना जारी क कहल गेल अछि जे अगर ओ स्वेच्छा स जमीन खाली क समर्पित करैत छथि त 60 फीसद प्रोत्साहन राशि अलग स देय होएत। जिलाधिकारी अबरार अहमद कमर क कहब अछि जे भूमि अधिग्रहण क कार्रवाई चलि रहल अछि। किसान आ रेलवे एक-दोसर क शर्त कए नहि मानता तखन नियमानुसार आरबिट्रेटर नियुक्त कैल जाएत आ ओकर फैसला सब कए मान्य होएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
सत्यवती
सत्यवती महाभारतक एक महत्वपूर्ण पात्र छी । ओकर विवाह हस्तिनापुर नरेश शान्तनुसँ भेल छल । ओकर मूल नाम मत्स्यगन्धा छल । ओ ब्रह्माके शापसँ मत्स्यभावक प्राप्त भेल अद्रिका नामक अप्सराके गर्भसँ उपरिचर वसुद्वारा उत्पन्न एक कन्या छल । एकर नाम बादमे सत्यवती भेल ।
माछक पेट फाडि मल्लाहसभ एक बालक आ एक कन्याके निकाललक आ राजाके सूचना देलक । बालकके तँ राजा पुत्र रूपमे स्वीकार करि लेलक मुदा बालिकाके शरीरसँ मत्स्यक गन्ध आबैक कारण राजा ओकरा मल्लाहके दऽ देलक । पिताक सेवाक लेल ओ यमुना नदीमे नाव चलाबैत छल । पराशर ओकरापर मुग्ध भऽ ओकर मत्स्यभाव नष्ट कऽ देलक तथा शरीरसँ उत्तम गन्ध निकालैक वरदान देलक अत: ओ गन्धवती नामसँ सेहो प्रसिद्ध भेल । ओकर नाम योजनगन्धा सेहो छल । ओ विवाहसँ व्यासक जन्म भेल । बादमे राजा शान्तनुसँ हुनकर विवाह केलक ।[१]
जीवनी[सम्पादन करी]
सन्दर्भ सामग्रीसभ[सम्पादन करी]
- ↑ Bhattacharya, Pradip (मई–जून २००४), "Of Kunti and Satyawati: Sexually Assertive Women of the Mahabharata", Manushi (142): 21–25।


text:
दिल्ली, मिथिला मिरर-शिवेश झा: राजौरी गार्डन विधानसभा सीटक लेल 9 अप्रैल कए होबय वला उपचुनावक लेल 14 टा उम्मीदवार मैदानमे उतरल छथि। दिल्लीक मुख्य चुनाव अधिकारी चंद्रभूषण कुमारकेँ अनुसार अहि सीटक लेल नामांकन भरबाक प्रक्रिया पूरा भए गेल अछि, आब आयोग द्वारा नामांकन छटनिक प्रक्रिया शुरू कएल जाएत।
ओ कहलनि जे, अहि सीट पर आयोगकेँ 21 टा नामांकन प्राप्त भेल अछि। आयोगक नियमानुसार एकटा प्रत्याशी चारि नामांकन भरि सकैत अछि। कियैक त छोट-छोट गलती पर नामांकन रद्द करबाक प्रावधान अछि। 29 मार्च धरि प्रत्याशी नामांकन वापस लए सकैत अछि।
अहि सीट पर भाजपा आ अकाली दलमे तकरारकें बाद भाजपा अहि सीट पर अकाली दलक प्रत्याशीकें चुनाव लड़बाक मंजूरी देलक अछि, मुदा अकाली दलक प्रत्याशी एमएस सिरसाकें भाजपाक चुनाव चिन्ह पर चुंनाव लड़बाक बात कहल गेल अछि। ज्ञात हो कि एनडीए गठबंधनमे ई सीट अकाली दलक खातामे अछि, जाहि कारने दुनू पार्टीक बीच बहस छल। अंतमे भाजपा अप्पन चुनाव चिन्ह पर अकालीकें प्रत्यासी एमएस सिरसाकें मैदानमे उतारबाक मंजूरी देलक अछि।


text:
दिल्ली-मिथिला मिररः काल्हि दरभंगा में चीनी मिल के लेल ज्ञापन देबऽ जा रहल MSU के छात्र सभ पर पुलिस लाठी चार्ज केलक आ हुनका सब के गिरफ़्तार कऽ लेलक। छात्र सब के बोरा के सामान जेना उठा कऽ पुलिस पटकलक,मैथिल बेटी के लाति आ घूँसा सऽ मारल गेल।पुलिस के व्यवहार छात्रक संग पूर्ण अमानवीय आ निंदनीय छल।ई छात्र सब चीनी मिल खोलेबाक लेल मुख्यमंत्री के शांतिपूर्ण ढंग सऽ ज्ञापन देबऽ गेल छल,चीनी मिल खुजतै तै में हिनकर सभ के कोनो निजी स्वार्थ पूर्ति नहिं हेतनि।पूरा मिथिला के किसान सभ लाभान्वित हेतैथ,मिथिला के विकास में गति आओत।जँ मिथिला के विकास हैत तऽओहि सऽ राज्य आ देशक विकास में सेहो सहयोग होयत।
कि समाज,राज्य आ देश हितक बात करनाय ओहि लेल आवाज़ उठेनाय कोनो जुर्म छै? कि छात्र सब लऽग कोनो शस्त्र छल या फेर ई सब कोनो ग़ैर-कानूनी कार्य कऽ रहल छलथि? या फेर लोकतंत्रक जनप्रतिनिधि या प्रशासन अपना आप के राजा आ जे जनता हुनका कुर्सी पर बैसैक आदर देने छनि तकरा ओ बेवकूफ आ निर्बल बूझि रहल छथिन? या मैथिल आ मिथिला के मुर्दा मानि लेल जाय जिनका कियो कतबो लाठी मारतनि ओ चुपचाप बैसल रहतैथ? मिथिलावासी कहिया तक दुत्कार सहब कहिया तक मारि सहब । कहिया तक हारि रहब कहिया तक गारि सुनब। आउ मिलि कऽ शांतिपूर्ण ढंग सऽ अपन विरोध व्यक्त करी।
जखन कखनो अहाँ क्षेत्र के नेता वोट माँगथि हुनका सऽ पूछिऔन चीनी मिल? ई देवाल खसले छै, बस एकटा धक्का दिऔ। हऽम सब मैथिल भाय-बंधु सऽ अपील करबनि जे अपन आक्रोश आ विरोध निश्चित व्यक्त करी,मिथिला जागि गेल छैक आब मिथिला के आगू बढय सऽ किओ रोकि नहिं सकत। Facebook पर CMO Bihar के मैसेज द्वारा अपन विरोध व्यक्त कऽ सकैत छी। CMO BIHAR पर Write to CM के विकल्प अछि अहाँ ओतहु अपन विरोध व्यक्त कऽ सकैत छी। चुप नहिं बैसू ,ई चुप्पी जान मारलक अइछि।


text:
दरभंगा, मिथिला मिरर-निशांत झा: शुक्रदिन समस्तीपुर-लहेरियासराय मुख्य पथ पर एकटा अनियंत्रित ट्रक के चाय दोकान मे घुसि जेबाक कारने तीन गोटेक भय गेल छल, जाहि सं आक्रोशित लोक सड़क जाम कय देने छल। ज्ञात हो कि सदर एसडीओ द्वारा आपदा प्रबंधन सं चारि-चारि लाखक मुआवजाक घोषणा के बाद जाम समाप्त कायल गेल छल।
अहि क्रम मे शनिदिन बहादुपुर के विधायक भोला यादव के हाथ सं आपदा के तहत मृत मो. मौलाना जुबेर, मो. कलाम, हरीश चन्द्र मिश्र के परिवार के चारि-चारि लाखक चेक वितरण कायल गेल। मौका पर मौजूद विधायक अहि घटना के हृदय विदारक बताबैत मृतकक परिजन के सांत्वना देलनि।


text:
पटना । लगभग 40 साल पुरान सपना जमीन पर उतरबा लेल तैयार अछि। ओना इ सपना एतबा बेर टूटल आ जुडल अछि जे एखनो सहसा विश्वास करब मुश्किल भ रहल अछि, मुदा इ सच अछि जे पटना मे गंगा क कछैर मे दीघा स लकए कच्ची दरगाह क बीच फोर लेन सड़क निर्माण क सपना कए जमीन पर उतारबा लेल सोमदिन एकटा पैघ फैसला भेल। कैबिनेट एहि सड़क निर्माण कए अपन मंजूरी द देलक। सरकार हुडको स ऋण लकए आ अपन राशि स गंगा एक्सप्रेस वे क निर्माण कराउत। पूर्व मे इ सड़क दीघा स दीदारगंज तक बनबाक छल मुदा आब एकरादीदारगंज स आगू बढ़ाकए कच्चीदरगाह तक बढ़ा देल गेल अछि। ओहि ठाम एकरा एनएच-30 क कनेक्टिवटी भेट जाएत आ फेर गंगा पर प्रस्तावित छह लेन क पुल स सेहो इ जुड़ जाएत। गंगा एक्सप्रेस वे क लंबाई आब 23.50 किमी भ गेल अछि।
चार साल मे निर्माण क काज पूरा क लेबाक लक्ष्य तय कैल गेल अछि। सोमदिन कैबिनेट क बैसार मे योजना कए स्वीकृति देत 1160 करोड़ टका सेहो एहि लेल मंजूर कैल गेल। गंगा एक्सप्रेस-वे क निर्माण मे 3160 करोड़ क खर्च आउत। जाहि मे 2000 करोड़ क मदद हुडको स भेटत। राज्य सरकार मात्र 770 करोड़ लगाउत।
एहि सडक क इतिहास बड पुरान अछि। कुल तीनटा सरकार एकरा बनेबाक प्रयास केलक। सबस पहिने 70 क दशक मे इ सपना देखल गेल, मुदा जखन गंगा पर पुल लेल केंद्र राशि नहि देलक तखन आवश्यकता कए देखैत बिहार सरकार एहि सडक लेल मंजूर राशि कए महात्मा गांधी सेतू लेल निर्गत क देलक । 90 क दशक मे सेहो इ बनेबाक प्रयास भेल मुदा टकाक व्यवस्था नहि भ सकल। नीतीश कुमार सेहो पिछला कई साल स एहि लेल प्रयास क रहल छलाह, मुदा गप नहि बनि पाबि रहल छल। पहिने एकरा पीपीपी मोड मे बनेबाक निर्णय भेल छल। मुदा तकनीकी अड़चन आ निर्माण कंपनी क बेरुखी क बाद राज्य सरकार एकरा अपने बनेबाक निर्णय केलक अछि। भू-अर्जन आदि पर करीब 390 करोड़ क खर्च आउत। निर्माण क क्रम मे पटना, सारण आ वैशाली क जमीन अधिगृहित कैल जाएत। पूर्व मे इ प्रक्रिया बहुत हद तक पूरा भ चुकल अछि। हुडको स भेटल कर्ज क अदायगी 16 साल मे करबाक अछि । जेकरा लेल सरकार टाल टैक्स सेहो वसूलत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
बिहारक गया कें इमामगंज आ बांकेबाजार प्रखंडक सीमा पर जंगल मे बसल कोठीलवा गामक लोक केर गरीबी दूर करबाक लेल लौंगी भुइयां पांच किलोमीटर लंबा नहर खोदलथि। ‘माउंनटेन मैन’ दशरथ मांझी कें तरहे 20 साल मे ओ पांच किलोमीटर लंबा, चाइर फीट चौड़ा आ तीन फीट गहिर पइन कें खुदाइ केने छला।
लौंगी किसानक खेत धरि जल पहुंचा देलथि। लौंगी भुइयां केर गामक युवा कें पत्नी आ बच्च कें घर मे छोइर क’ परदेस कमाय जेनाइ सहन नहि भ’ सकल। ओ कहैत छथि जे 20 साल पहिने वर्ष 2001 मे ओ पलायन सं दुखी भ’ पइन खोदबाक निर्णय कैलथि। ओ देखलथि जे जतय मवेशी पइन पीबय जाइत छथि ओतय बहुत बड़का जल कें स्रोत अछि। अतय सं पइन केर खुदाई क’ खेत धरि पइन पहुँचायल जा सकैत अछि ।
ओकर अगला दिन सं (अगस्त 2001) असगर पइन केर खुदाई बंगेठा सगवाही जंगल सं शुरू क’ देलथि। जलछाजन विभाग कें अधिकारि पइन सं आबय वला जल कें जमा करबाक लेल एकटा बड़का मेड़ बना देने अछि। जकर नाम लौंगी आहर रखल गेल अछि। मुखिया विशुनपत सिंह भोक्ता कहैत छथि जे लौंगी आर काज कें लेल सरकारी मदद मांग क’ रहल अछि। हम एकर व्यवस्था करय पर विचार क’ रहल छी।
20 वर्ष केर मेहनत
लौंगी कहैत छथि जे ओ असगर हाथ मे कुदाल,खंती आ टांगी ल’ निकल परैत छला। जखन खुदाई शुरू केलथि तखन लोक हुनकर मजाक उड़ोलाक । लोक हुनका पागल कहय लगला। मुदा ओ एकर परवाह नहि केलथि।